url: =Gamtat kampau kidophuai ~ Daniel Mangpu :: ZOMI DAILY\nposted on 12 January 2016 at 10:25 am UTC+9:30 Lomkholna: Article, DanielMangpu\nNagamtatna khempeuh nangmahin man nasak hangin, TOPA in nalungsim tawng a et naphawk in (Paunak 21:2).\nCi-lesa deihna nial thei in\nKhaici ituh ciang ahoih dingleh ahoih loh ding akung pan akitheih mah bangin, Ei mihing tezong I ginaat ding leh I ginaat loh I gamtat kampau in ana laklak nahi hi.\nPasian nasepna, Kumpi nasepna te-ah bangzah ta-in I thu neihna lian ta leh gamtat kampau iki dop zawh kei a leh mite’n hong koihnakhat ana om gige nahi mawk hi. (Paunak 21:23).\nLeitungah mipil minthang ahi Socratis peen Khut-lamen khatin bangci geen hiam cih leh… “Soratis pen numei lamah ahaat mahmah khat hi” .. a cih leh Socratis nungzui ten tua khut lamen pa vuak gawp sawm uh hi. Socratis in “Vua kei un athugen aman mah hi, kei leh kei kaki kep zawh man hikei leh abuai huai mah hing..” ci hi. Tua ahih manin pumpi cilesa pen keptheih daan kidop theih daan himawk hi. Ahi vulvul pha deuh, mi’ lakah ahilo phadeuh cihte zong ahaat phadeuh hituanlo in akikeem zolo peuh nahi thei zaw hi (Paunak 21:11).\nPumpi tung nate kepsiam in\nNidang kum 500 hun lai-in (VOLTA WEIGH leh LIGH WEIGH) a mitup siam Jacky Bark acih khat hong minthang mahmah hi. A minthanna te asawt na ciang hong puazo nawnlo-in, hong ki phassak ta hi. Kitupna ah azawh sate khawng tupbeh, vuakbeh in, cilphih in kampau hoih lo tawh kogawp thei hi. Tuazawh kum 1 khit ciang amah sang a siamzaw khat tawh hongki tupciang upmawh lohin hong lel hi. Ama bawlsiat daan lian mah, ama cilphih kampau daan lianlian dan mahin ama tungah hong kibawl kik in, ama cilphih kampau dan mahin ama tungah hong tukik hi. LANGBAWM A EK AH AWK acih khanglui te paunak hongtang tung mawk hi.\nNa Muk(kam) kem zo in\nLeei in meitawh kibang hi. I pumpi na sungpanin a neuno khat hi napi’n pumpi buppi siasuah thei a, heel sung panin hongpiang mei tawh I nuntaakna buppi hong kangtum sak thei hi.(James 3:6-10)\nGal Vaanleng hon pi, thauvui thautang lompi a leen na’ng thu apia kam 1 hilel hi. Mi tampi aliamsak asi sak thei zong kammah hilel hi. Kamin aki it mahmah innkuan nupate khenkhap ding haksa salo hi. Aneu mahmah meigiit tangkhat leltawh khuapi khat akaat tum theih mahbangin aneu mahmah kam hangin mihing te-in khatvei leh kinuak, kitawngin buaina tampi hongtun thei hi.\nLeitungah I om laiteng mual leh guam, tuipi te in honghal mah bangin gamkhat le khat khuakhat le khat innkuan khat-le-khat gamtat kampau zong kibang lo hi. Tuamah bangin khat I gamtatna kampauna lel khat peen khat a dingin ki-elna kikona suak ek thei hi. Ei ciamnuih khat pen khat adingin kamkha mahmah nasuak thei hi(Late 37:5;39:1)Mikangte paunak ah Who knows says least-Thutheite tampau khollo naci hi. Tua ahih ciang kampau pen lauhuai mahmah cihna himawk hi.\nThumaan anungzuih thautang\nThe Bullet that found its mark after 20 years cih thului sungkhat ah zong….. 1893 kum America Texas khuangei a Henry Ziland in azi itbawl lo ahih manin azi amah leh amah kithat in si hi. Azi kithah, a Upa in atheih ciang hehlua in Henry Ziland agal pan thautawh kap hi, Tua thautangin Henry khalo in singkungkhat sungah tum hi. 1913, Kum 20 bangkhit ciang Henry in singkung khat phukin aphuk zawhloh ciang Dynamite tawh kap hi. Tua 1893 lai a akikapna thautang singkung sungah na omin tua thautang leng kik in Henry Ziland hongkha kik veve in sitatak ta hi.\nI gamtat kampau te-in nisimin I nungpan gukhaal bangin hong nungzuih gige ahih lam mawktat, mawkpau huai hetloh daan phawk tek ni.\nThe Ripley’s Book\nPrevious: Mutpuak ~ Hau Za Cin\nNext: Malaysian Suicide Bomber 2 te hangin mi 33 si\nTate’ theih dinga kilawm (1)


timestamp: atn

url: =Ei Le Ei Kitheihna 4 – Rev. Gin Sawm Thang – Zomi Agape Church Inc\nEi Le Ei Kitheihna 4 – Rev. Gin Sawm Thang\nZomi Agape Church Inc > Zomi Agape Church Blog > Agape Digest > AD01 > Ei Le Ei Kitheihna 4 – Rev. Gin Sawm Thang\nNovember 28, 2021 by Zomi Agape AD01, Agape Digest, Laisiangtho sinna\n●Pasian’ muhna ah nang pen\n•A manpha na hihna\n•A thupi na hihna\n•A mahin nang hong kisam, nanglo in nasem lo\n•Nang pen hong it mahmah na hihna na theih sa hi.\n●Satan in nang pen\n•Hong muhdah hi.\n•Hong suk siatnop nate zong ithei khin hi.\n●A hi zongin…..\n•Pasian Kammal zuihnatawh gualzo ding\n•Kamciam hong piaknate thei khinta,\n●A ban ah, bang ci nuntak ding (or) bang sem ding\n1. Pasian Na sak na ding/ Heh na dingin om ken\n➢A masa pen zuih ding thu in Pasian heh’nangin om lo ding ( a hangin Amah in hongit mahmah hi)\n➢Lam khat pan gen leng…. A omlai I nuntakna siangtho sak ding cih hi.\n( Na mailam)\n➢Ni khat niteh a mah tawh ki mu ding, Topa a bang ding te I hihi.\n( Thuman in Pasian deihna bangin nunta ding cih lungsim khensat na nei den ding)\n➢Mawhna I bawl khak teh mawhna thaman ki thuak kha hi.\n➢Tua bang mawhna thaman I thuak pen Pasian in zong hong thuak pih hi. ( A mah a lungdam peuhmah lo hi) “Khrih a siangtho mah bangin amah tawh kibat ding a lamen khempeuh in zong a nuntakna uh siangthosak ding hi.”\n1 Johan Masa 3:3\n➢Pasian mu a, Pasian tawh ki bang nuam te in siangtho nuntakna nei ding.\n1Jn. 5:1-3: Jesuh, Khrih hi, ci-in a um mi khempeuh Pasian’ tate hi a, pa a it mi peuhmah in a ta zong a it hi. Pasian itin ama thupiakte i zuihna tawh Pasian tate a it ihihlam i kithei ding hi. Pasian i it ciangin ama thupiakte a zui ihi hi. Eite a dingin ama thupiakte zuih ding a haksa lua hi lo hi.\n➢Pasian’ lungsim nasak ken, Ama thu mangin.\n2. Nang lam pan zong Pasian it kik in.\n➢Hong it mikhat it lo cih pen hi thei lo\n➢Pasian in nang hong it ahih manin Amah it kik in\n1Jn. 4:19-21 Pasian in eite hong it masa ahih manin eite in itna i nei thei hi. Mi khatpeuh in, “Pasian ka it hi,” ci napi-in a Khristian mipihte a muhdah le a zuaupi a gen ahi hi. Bang hang hiam cih leh a muhtheih a Khristian mipih a it lo mi in a muhtheih loh Pasian it thei lo ding hi. Khrih in eite tungah hong thupiakna in: Pasian a it mi in a Khristian mipihte zong it ding hi, cihna ahi hi.\n3.Nang le nang zong ki-it in.\n➢Pasian in nang hong it ahih leh, nang le nang zong na ki-it ding ahi hi. ( Nang leh nang zong ki hansuah, tha kipia in.)\n➢Amah le amah a ki mudah mite, Zu,Za,Guih theih khamtheih, Pasian kammal sim ngei lo, lungngai ngei lo, kam tam mahmah-thungen zo lo)\n➢Kum sawt nuntak theihna ding a tuamtuam zang lo ding,\n➢Gualzawh na dingin,Pasian kammalte lungngai ding, thungen ding, thei na pi’cin na sep kei leh nang le nang ki-it ki ci theilo hi.\n4. Mi dangte zong it in.\n➢Nang leh nang na ki-it theih leh, midang na it thei pan ding hi.\nMatt.22:39 Nangma pumpi na it bangin na vengte na it in, cihna ahi hi.\n➢Paunak( Ama van it lo mi-in mi dang van itsak lo)\n➢Pasian ta man na hih leh na Pa na sun ding hi.\n➢PA in leitung buppi it hi. 1Jn.4:7-8\nKa it lawmte aw, Pasian pen itna hong piankhiatna bulpi ahih manin eite khatlekhat ki-it ni. Itna a nei mi peuhmah, Pasian’ tate hi a, Pasian a thei uh hi. Pasian pen ki-itna ahih manin itna a nei lo mite in Pasian thei lo uh hi.\n➢Pasian ta taktak na hihna a kilatna dingin midangte tung itna nei in.\n5. Khat veivei bek cih hi lo in a tawntung in IT in\n➢It pen na nuntakpih hi sak in. 1Jn.4:16 – Tua hi a, Pasian in eite a hong itna thu, eite mahmah in thei-in i um hi. Pasian pen ki-itna hi a, itna a nei mite pen Pasian tawh omkhawm uh a, Pasian zong amaute tawh a omkhawm hi.\n6. Na itna lak khia in, gah khia sak in.\n➢Pasian it hong itna pen, piakkhiatna tawh hong lak ( John.3:16)\n1Jn.3:11,18 – A kipat cil a kipanin na zak tawntung uh thu pen khatlekhat i ki-it nading thu ahi hi. Ka it tate aw, i kampi bek tawh ki-it loin, lungsim takpi tawh ki-itin i gamtatna tawh kilangsak ni.\n●Zeisu mahmah in nungzui khat bangin piakkhiatna kisin hi.\n1Jn.3:16-17 – Itna i cih bangci theih ding ihi hiam cih leh: Khrih in eite a dingin a nuntakna hong pia hi. Ei zong i Khristian mipihte a dingin i nuntakna i piak ngam ding ahi hi. Mi khat hau mahmah hen la, a Khristian mipih a cimawhte mu napi-in huhna bangmah pianuam hetkei leh, bang hangin amah in Pasian ka it hi, ci thei ding ahi hiam?\n➢Pa Pasian in itna pen piakkhitana tawh hong lak\n➢En zong a hoih pen pia ni\n➢It na khut te sau pipi zan ni, a tang zai theithei in sem ni\n➢Mi tung itna nei aa, itna tawh a pia khiat te mah ki pia kik ding hi.\n●Tua hi leh eite PA lungdam mahmah ding hi.\nAgape Digest, Agape Digest 001, Laisiangtho sinna, Rev. Gin Sawm Thang\nStarts 2:03 pm


url: =Quantity leh Quality ~ Tungg Thang :: ZOMI DAILY\nposted on 11 August 2015 at 12:06 pm Lomkholna: Article, TunggThang\nZomite kisap quantity in bang ahiam cihleh mimal mahmah tampi iphak ding thupi hi. Minam dangte tawh i kiteh ciangin Zomite pen kitawm lua lai mahmah hi. Hih mun ah mimal quantity hong thupi mahmah ding hi. Pawl khat in thu tampi a gen theite peuh thuthei sa kha thei uhhi. Pawlpi sung, kipawlna tuamtuam ah tua bang dan mi om thei pha deuh hi. Lai tam gelhzo leh thupi asa tampi ki-om hi. Hih mun ah a quantity tungah ding lehang tua bang ahi thei ding mah ahihi.\nQuality tungah ding hileng pen mi khat ii gen thu, gelh thu, bang thu ci-in hoihtak sittel in tua tungtawn in mat a kipia thei bek ding ahi hi. Mun khempeuh ah kihel zawh denna cih khawng pawl khat in thupi sa mahmah lai hi. Thu kigen peuh a kum theite peuh pil asa ki-om lai hi. Tua hi in mihing khat in pen i zawh ding line khat bek a neite ihihi. Tampi ikuppih hangin ei line bek mah ah a kilawhcing ding bek ahihi. Ei line lopi peuh ikikuppih pong hang man nei tak khollo hi. Na khat peuhpeuh ah a gen ngam, a pau ngamte kihtak a neithei mawk lai hihang.\nA hihhang tuate pen ngaihsun phapha lehang i zawn man, i hai man peuh na hithei mawk hi. Khangluite in “ka zawn in hong hai sak” acih zong a maan naciang khat om hi. Pawlpi sunga kipan mun tuamtuam ah kiteelna khat peuh a om ciangin zong a quality tungah ding ngamlo in a quantity tungah kiding kha thei zel hi. Tua bang hi in a tawpna ah i deihlohpi te zong nial ngamlo in a ki-om cip thei ahihi.\nHih quality tawh kisai in Zomi tampi in zong zolai ii quality a ngaihsun ngei meello hileh kilawm hi. Tua ahih kei leh zong lai a kici ii hoihna leh hoihlohna zong a thei ngeilo himai ding hi. Hih mun ah criteria of literature pen hong thupi mahmah ding hi. Lai khat ii criteria a kim/cing zo mah hiam? Leitung laite zong exceptional a nei vive mah hi in, Zolai ahih leh tu ciangciang leitungah exceptional a tampen hi kha ding hi. Mi pawl khat in lai simsim tei leh kilawm napi in a theihhuai pipi zong a theilo na om thei veve sam hi.\nGentehna in the History of Literature cih tepawl bangah en lehang tu a English a kikheltohtohna, Old English, tua khitteh Middle English leh tuhunteh Modern English cih khawng a om lam pen theih huai napi in a thei khalo pawl khat ommawk hi. Theinapi a theilo a kineih zong bel omthei sam inteh. Tu hun ciang in van kibawl te ah mi tampi in a quality hong enta uhhi. Made in US, Japan khawng a kicih pian leh ahoih in ngaihsun pah in, made in China a kicih leh quality hoihlo in kiseh pah hi.\nTua ban ah itna neihna lotawh i mipi sungah kilawhcing zolo ding hi. Zomi ka it ci in a Zomi pih khat a mudah a langpan den mi pen a cih takpi hi ngeilo ding hi. Itna i cih pen Pasian tawh a om khawm ahihi. Tua itna (Pasian) lotawh na i sep sawm hang in lawhcin ding baih lo ding hi. Itna i cih zong mailam thu khualna cihnopna zong ahihi. Lai Siangtho sungah mailamah bang hong piang ding theilo na hih man in na kisathei khol kei in kici hi. Tu laitak in hi i kisak hang khangluite in zong “Mihing leh papo” na ci hi.\nI Zolai pen Pasian thu tawh hong ton hi in Pasian thu (Itna) tawh i kikhen leh Zolai maan hinawn lo ding hi. Gaalte nangawn itna pen Pasian zia, ama hong pattah na ahihi. Thu leh la i gen ciangin mailam thu ding ngaihsun khol in i gen kei leh “aktui sunga, a vom ding leh a kaang ding kigen khol theilo” acih mah ahihi. Tua hi in philosopher Albert Einstein in “Life is too short to be selfish” a cih pen kicing lua mahmah hi. Hun khat ciangin i thu gen, i lai gelh tungtawn in thu hong kibawl kik thei ding ahihlalm kidophuai hi.\nBangbang i ci zong in quantity icih pen a kimu pah thu hi in, quality i cih pen zong a kimupahlo zong hong suak thei hi. Tua hi a, a tawpna thu, thu hong khupna pen a thupi hong suak ding hi. Zomite quantity tungah tam din nawnlo in a quality sit thei ni cih a kigen nuam ihihi. A tawpna ah ei leh ei kimuhna hong thupi loding a mipi in hong muhna thupi ding hi. Mihingte pen ei leh ei a maan a i kimuh ding hamsa mahmah hi. Mi dangte tungah muhna i neih bangin ei’ tungah muhna kinei theilo mawk hi.\nHih pen leitung mite’ pianzia ahihi. Tua hi in thu leh la khat peuhpeuh a om ciangin mi gen tungtawn in dinglo in ei mahmah in sittel thei lehang cih i kitha piak nopna pi pen ahihi. Maitangzahtakna te pen mun khempeuh ah hong dik khin loding hi. Thu maan ah zong i din ngam ding hong kisam ding hi. Mi dang khat i maitang zahtak manin i man kiamsak loding hihang. Quantity pan quality ah kihei hunta hi.\nI muhna, i ngaihsutna te zong leitung hun tawh kizui in conservative den thei nawnlo hi. Conservative icih pen 19th century, 20th century hun lai thu a hipen hi. Tu hun 21st century ah leitung thutawh kisai leh Pasian thu pen Liberal tak in ngaihsun in (quantity) ahih hangin conservative tak in Pasian mahmah up ngiat ding (quality) a thupi ahihi. Minam itna leh deihsakna tawh, Tungg Thang (UB Fellow, Silliman University, Dumaguete City, Philippines)\nPrevious: Thupha ngah Mite ~ T. Sawm Lian\nNext: Zomi te leh Laisiangtho ~ Rev. Khup Za Go


url: =Paikhiatna ~ Laitai January 2010 :: ZOMI DAILY\nposted on 5 September 2016 at 12:10 am UTC+9:30 Lomkholna: Article, Biakna\nPiancilna alian 12 leh Sawltak 7 na sung i et ciangin, Pasian in Abraham a sapkhiatna i mu uh hi. Pasian in Abraham a sapkhiat laitakin kum 75 pha hi. Lai Siangtho siamte in Pasian in Abraham a sap laitakin B.C 2000 kiim hi dingin na tuat uh hi. “Na gam leh na beh leh na pa’ inn panin nang kong lah ding gamah pai in …” ci-in sawl hi. Leitung mite ngaihsutna panin hih thu pen uthuai het lo hi. Thupha a ngah taak Abraham in anuam leh anuam lo gen loin, Pasian thu mangin pai pah hi. Kanaan gam Shekem mun, Moreh tawsaw phungah a tun ciangin Pasian in tua a omna mun pen a suan le khakte adingin a piak gam ahihna thu hilh pan mawk hi. Thupha a ngah tak ahihna pen Pasian thu a manna leh Pasian a zakta mi ahihna ahi hi. A paina mun peuh-peuhah Pasian biakna tau na bawl pahpah hi. A upat khit ciangin ta nei pan a, a suan le khakte minam lianpi in Pasian in bawl hi.\nPiancilna 37 sung i et ciangin Josef paikhiatna, a sanggamte in a zuak na i mu uh hi. Josef adingin hih a sanggamte a zuakna pen luangkhamhuaiin, kamsiathuai zong kisa mahmah ding hi. Ahih hangin Pasian in a sanggamte zangin, Josef pen thupha a piak nading a zuansak na hizaw a, a innkuante Kanaan gamah kialpi a tun ciang a buk nading, nek le dawn a ngah theih nadinguh leh, a hotkhiat theih nadingin Izipt ah a paisak na hi zaw hi. Haksatna, bawlsiatna leh ze-etna a thuak ciangin Pasian adingin muanhuai takin om ahih manin Pasian in thupha pia hi.\nPaikhiatna 2 na sungah Moses a piakhiatna i mu leuleu hi. Moses pen Izipt gama pilna khempeuh sinsak hi a, a nasepte leh a thugente hoih ahih manin mi lianpi a suak hi (Sawl. 7:22). Tua bangin Izipt mite pilna leh siamna teng sin a, Izipt mite banga a nuntak laitakin ahihna hong phawk a, kumpipa’ deih loh bangin hong om hi. A nuntakna dingin lauhuai zah dongin om hi. Kumpi inn sung nuam tak panin sila’ a minam ahi Israelte kiangah a paikhiatna pen thubaih hi zenzen lo ding hi.\nPaul nuntakna i et ciangin, mipil khat leh mite’ zaktak khat hi a, thu-um mite a bawlsia mahmah khat zong ahi hi. Paul in Pawlpi suksiat ding hanciam a, inn khat pan innkhat ah pai kawikawi in, thu-um numei leh pasalte kai in thong sungah a khiatna thu i mu hi (Sawl. 8:3). Damaska khua a thu-um mite bawlsia dinga a pai laitakin Pasian in samkhia a, a nuntakna lui panin paikhia in, thu-um mite bawlsia ding kimlai tua khua-ah thu hilh zawsop a, tua hun laitaka thu-um mi a kibawlsiat hun laitak a Pasian mizat mahmah khat leh a teci muanhuai khat hong suak mawk hi.\nPaikhiatna pen thubaih hi zenzen lo hi. Kawlgam a ZBC pan ZBCM hong pianna khawng, Manipur gama CBA hong pianna khawng, Mizoram a ZBC hong pianna khawng i ngaihsut ciang, Pasian in thupha hong pia hi cih i mu uh hi. A diakin Mizoram ah ZBC bang haksapi in hong piang lo hi leh, tu-a i pau uh pen, hi zahin kikem zo lo ding hi, cih khawng ka gaihsun zel hi. Minam khat hi buang, pau khat nei buang sam a, tuate zun lo puah loh a om ding khualna tawh, makai masaten ngaihsutna tampi tawh haksa pipi a hong paikhiat pihna uh pen lungdamhuai mahmah hi. Makai masate a paikhiat laitak un zahkona, bawlsiatna, tuambawlna leh haksatna tampi thuak ding uh hi. Tua bang laitakin Pasian in amaute thupha pia in, tu dinmun ciangah Zomite i ding uh hi.\nI mimal nuntakna ah zong paikhiat nading tampi i nei hi. Na nuntakna en le cin na paikhiat san ding – mite na simmawhna lungsim, gitlohna, mite van deihgawhna, zu le sa, tep le muam, sal lungsim, pau le ham suahtak lohna leh a hoih lo nasepna tuamtuam zong hi kha ding hi. Pasian muanna tak tawh na paikhiat naak leh, Pasian in hong huhin thupha hong pia ding hi. Abraham zong paina ding thei lopi, Pasian sawlna muangin pai khia a, Pasian in thupha tampitak pia hi. Josef paikhiatna hangin a innkuanpihte in kialpi thuak lo uh hi. Moses paikhiatna hangin Israel mite Izipt gam panin paikhia thei uh hi. Saul paikhiatna hangin bawlsiatna thuak thu-um mite muanhuai takin nungta thei uh hi. Nang zong bang a paikhiatsan ding ngaihsun in, Pasian muanna tawh nasep nak leh, Pasian in hong huh ding a, na lianpi a sem thei, a nungzui muanhuai, minam, Pawlpi leh innkuan hi dingin Pasian in hong panpih ding hi.\nLaitai: January 2010\nPrevious: Singapore ah Zika Virus ngahthak mi 27 kimukhia leuleu, mi 242 phata ~ ZD\nNext: Itna nei leng ~ Lianbawi


url: =LESSON 7 Feb 8-14 HUMPI KUA PANIN VANTUNGMI OMNA-AH ~ MUC\nLESSON 7 Feb 8-14 HUMPI KUA PANIN VANTUNGMI OMNA-AH\nAdmin 11:35:00 PM Articles, Sabbath School Lesson\nLESSON 7 Feb 8-14\nHUMPI KUA PANIN VANTUNGMI OMNA-AH\nTu Kaal Sung Sim Ding: Dan. 6; 1Sam. 18: 6-9; Matt. 6:6; Sawl. 5: 27- 32; Mk. 6: 14 – 29; Heb. 11: 35 – 38.\nKAMNGAH: “Tua ahih ciangin vaihawmpi dangte leh gam ukpite in Daniel’ nasepna encikin a mawhna zon ding a hanciam uh hi. Ahih hangin Daniel pen a thuman le a citak khat ahih manin a mawhna leh a simtatna a muzo kei uh hi. Daniel 6: 4.\nMedo-Persia in Babylon uk a, Mede kumpi Darius in Daniel in pilna nei khat hi, cih thei-in a gam uk dingin sam hi. Daniel in teekin guai khin hi napi a sepna khempeuhah citak thuman mi ahih manin, kumpi thak Medo- Persia hunah zong gam makai khatin koih uh hi. Ahi zongin Daniel in a naseppih makaite hazatna thuak hi. Hazatna in mawhna kipatna bulpi hi. Daniel in a nasepna khempeuh leh a biak Pasian tungah thumanin citak hi. Pasian tungah a citak thumanna in a nasepna, a mipihte tungah huzaapin, citak thuman hi.\nDaniel in a thuak langpan bawlsiatnate in hun nunung a Pasian mite thuak ding limcing khol hi. Pasian mite in gimna, hamsatnate tawh kipelh lo hi. Ahi zongin a kician mahmah thu in siatna leh dikna kido-na lakah, dikna in gualzo ding a, Pasian in a mite dikna pulaak ding hi.\nKicinna tawh kidim vantung in zong hazatna tawh kipelh lo hi. “Lucifer in Khrih vangliatna haza-in deihgawh hi. Hi taleh vantungmi khempeuh in Jesuh mai-ah kun uh a, Ama ukna, vangliatna, na khempeuh tungah om hi, ci-in bia uh hi. Ahi zongin Lucifer lungsim in hazatna leh deihgawhna tawh kidim hi.”Ellen G. White, The Story of Redemption, 14. Tua lungsim siannate in mi thahna, guktakna bangin pelh ding Thukham Sawm in hong hilh hi (Pai. 20:17).\nDan.6: 1-5;Pian. 37:11; 1Sam. 18: 6-9 sim in. Koi bangin hazatna in nasem hiam?\nDaniel pilna leh siamnate in kumpipa maipha a ngahna suak hi. Ahi zongin a nasepte in mite’ hazatna piangsak hi. Tua ahih manin khialna bawl lo napi, Daniel mawhna zongzong uh a,a khialhna, a mawhmat ding uh mu tuan lo uh hi. “Tua ahih ciangin vaihawmpi dangte leh gam ukpite in Daniel nasepna encikin a mawhna zon ding a hanciam uh hi. Ahih hangin Daniel pen a thuman le a citak khat ahih manin a mawhna leh a simtatna a muzo kei uh hi” (Dan. 6:4).\nAramaic laimalah “citak” cih a kizang kammal in “mi muanhuai” cih khiatna nei hi. Daniel in paubaang lo hi. Gam makaite in a khialhna khat zong mu lo uh hi. Ahi zongin Daniel in a biak Pasian tungah citakin, Ama thukham zui mi khat hi,cih mu uh hi. A sawt lo-in Daniel’ mawhna a muh nadingun, Pasian thupiak zui zaw ding maw, ahih keileh kumpipa thupiak zui zaw ding pulaak uh hi. A naseppih makaite in Daniel in kumpipa thupiak nialin, a biak Pasian mah bia ding hi, cih mukhol khin uh hi. Daniel cihtakna in Pasian adingin teci khat hong suak hi.\nHazatna bang na tuak hiam? Bangci bangin mi hong hazatna na zo hiam? Bang hangin hazatna in upna zawngkhalsakin, siatna lianpi hong tunthei hiam?\nDaniel Langpan Ding Geelsimna\nDan. 6: 6-9 sim in. Bang thu hangin tua thupiak om hiam? Bangci bangin kumpipa cimawhna kilangh hiam?\nDarious in a thukhun a pulaak khit a sawt lo-in khel kik nuam ding ahihlam thei lo hi. Kumpipa in a khut nuai-a om makaite thangsiahna sungah awk hi. A sawt nai lo hunlai-in a kiphut kumpi gam thupisim lo tawh kibang hi. Darius in gamke tuamtuam uk ding makai 120 bang koih ahih manin a gam sung ki-ukna in limtakin nasem thei hi. Ahi zongin tua bangin makai-te tungah ukna a piakna hangin a sawt ciangin ama adingin lauhuai dinmun hong suak hi. Huzaap nei makai khat in amah a pawlpih ding mi olno takin mi ngah thei-a oltakin kumpi langdo-in kumpi gam kiphelsuah ding hamsa lo hi.\nTua hi-in ni 30 hun pia-in hih in kumpipa tungah cihtakna nei leh nei lo sittelna suak hi; kumpipa thupiak zui uh hileh gam kisiat dalna hi ding a, gam kithapkhapna dal ding hi, ci-in ngaihsun uh hi. Ahi zongin makaite in kumpipa khem uh hi. Bang hang hiam cihleh gam makaite, ukna nei uliante, mi thudotpite, gam thu lamlakte in kikaikhawm khin hi, a cih uh hangin amau lakah Daniel kihel lo hi. Tua banah pasian bangin kumpipa bia uh a, hih in kumpipa lungkimsak mahmah hi.\nPersia kumpite in Pasian bangin vangliatna nei-in biak ding thu pia ngei lo uh hi. Tua bang hi mah taleh kumpipa in ni 30 sung hun pia-in pasiante dinmunah om ahihna pulaak hi; kumpipa tungtawnin pasian tungah thungen ding hi, ci uh hi. Hih bangin a khutnuai makaite in a vaihawm uhteh bang thusim ngimna nei uh hi ding hiam, ci-in kumpipa in kantel lo hi. Tua ahih manin gam makaite in Daniel a suk nop manun, tua bang thukhun bawltawm uh ahihlam kumpipa in thei kha lo hi.\nGam makaite thukhun in thu nih hong ngaihsunsak hi. (1). Thukhun a palsat mi in humpi kikhumna sungah khiat thuak ding hi. Hih bang gam thukhun kikoih lo ahih manin Daniel a langpangte bawl tawm thukhun ahihlam kidawk hi. Nidangin kumpite in gualnopna-ah kizang ding humpi khawi uh hi. Tua hi-in deih hunhunin kumpipa thupiak a palsat peuh in gimpiakna-ah zat dingin humpi ngah ding hamsa lo hi. (2). Hih thupiak kikhel thei lo hi. Persia leh Medes kumpi thupiak kikhel thei lo ahihna Esther 1:9; 8:8 in zong pulaak hi.Greek tangthukan Diodorus Siculus in a genna-ah Darious III in khialhna nei lo mi khat sihdaan thuak dingin thukhen a piak a lungsim a khiel hangin a thukhenna dawk kik thei nawn lo hi,” ci-in pulaak hi.\n“Ahi zongin thu na nget uh ciangin na inn sung uhah tumin kong khak unla, na muh theih loh uh na Pa uh kiangah na ngen un. Tua hileh kuama muh lohin na gamtatna uh a hong mu na Pa un note tungah thaman hong pia ding hi” Matt. 6:6.\nDan. 6: 10 sim in. Bang hangin Daniel in kuama muhlohna mun khatah thungen lo hiam?\nDaniel in gam uk ulian khat hi. Tua sangin a thupi zaw Daniel in Pasian nasem (sila) khat hi. Kumpi nasemte lak pan kumpipa in tua bangin a thupiak a deihna, bang deihna tawh tua bang thukhun om hi, cih amah bek in thei hi. Darius adingin tua bang thukhun in gam sung kipum khat nading, gam a bit nading hi. Ahi zongin Daniel a langpan mite adingin kumpipa thupiak in Daniel kisuksiat nading suak hi.\nMilim bia dingin kumpipa thupiak a tawnsawn taktak in Pasian leh dawi gilote kido-na hi pipen hi. Tua hunlai-in (BC 539) Daniel 7 sung thute Daniel in ngah khin hi ( 553 leh 551 BC). Tua hi-in Daniel in tua kumpipa thupiak in gam thukhun mawkmawk thupiak hi lo-in na khempeuh a uk Pasian langdo-na hi, cih tel mahmah hi. Tua a mangmuh sungah Mihing Tapa in Sangpen Pa Pasian mite tungah Vantung gam thu pulaakin, Pasian mite thuak ding gimnate a zawh nadingun tua mang a khiatna Daniel tungah a (Dan. 7) pulaak vantungmi in thaguan hi. Milim mai-ah kun a bia dingin Nebuchadnezzar in Daniel leh a lawmte’ tuahkhak thute Daniel in ngaihsun kik hi (Dan. 3).\nTua thu theipi mah Daniel in a thunget khiam tuan lo hi. A neih ngei bangin Jerusalem maingatin ni khat thum vei a thunget tatsat lo hi. Kumpipa simloh mihing tung ahi a, pasian dangte tungah kuamah in thungen thei lo ding hi, cih thupiak om taleh Daniel tua ni 30 sung kisel tuan lo-in ama neih ngei-na om bangin thungen hi. Gam ulian makaite lakah kumpipa thupiak a nial Daniel bek mah hi. A neih ngei bangin Daniel thunget in Pasian sim loh kuamah dang bia lo a kiptakin a omna, kumpipa leh a thupiakte tungah pulaak hi.\nSawl. 5: 27 – 32 sim in. Kumpite thupiak mang ding ci-in a hong hilh thu kician mahmah hi taleh bang hangin, mihing thukhun langpan hun hong om ciangin Pasian deihna hi zaw hiam? A upna man lo, thuman tawh kidim biakna hi lo napi tua bang upna biakna hangin thahna a thuakte ngaihsun in.\nHUMPI KIKHUMNA SUNGAH\nDan. 6: 11- 23 sim in. Daniel tungah kumpipa pulaak thu in Pasian tungah Daniel cihtakzia bang hong hilh hiam?\nDaniel a suamlupsawm mite in a sawt lo-in Daniel in thungenin om va mu uh hi. Kumpipa in tua bangin thungetna phal lo hi. Hih thu kumpipa tungah a va pulaakna uah kumpipa in Daniel a muhkhialh nading bekin pulaak uh hi. “Daniel, Judah gam panin saltang mipa” (Dan. 6: 13), ci-in simmawhna tawh kampau uh hi. Tua banah kumpipa in Daniel a muhdah semsem nadingin, “kumpipa aw, Daniel in nang hong zahtak lo hi; na thupiak awlmawh lo hi,” ci-in pulaak uh hiam? Tu-in kumpipa hih thu a zak ciangin a lungmang hi. Ama minthuhin a thupiak bangin sep ding ahihlam phawk kik hi. Daniel a suahtak theih nading lampi hanciamin nitum dong a ngaihsun hi” (Dan. 6: 14). Ahi zongin kumpipa in a thupiak bangin a sep kul ahih manin Daniel suahtak nading bang mah sem thei nawn lo hi. Medes leh Persia gam thukhun om bangin a sep kul hi. Tua ahih manin kumpipa in humpi kikoihna sungah Daniel a khiat ding hamsa sa mahmah hi. Ahi zongin kumpipa in tua bang a sep hangin Daniel suahtak ding lametna khat nei giugau ahihna a thunget in pulaak hi: “ Tatsat lo-in a na nasep na Pasian in hong honkhia ta hen,” (Dan.6: 16), ci hi.\nLai Siangtho in Daniel in humpite lakah a om sung bang hih cih pulaak lo hi. Ahi zongin Daniel in thungen hamtang ding hi. Pasian in Daniel’ upna thupha pia hi. Tua manin Daniel a kem a cing dingin Pasian in a vantungmite sawl hi. Zingsang hong tun ciangin Daniel in bangmah liamna nei lo hi; a kumpi nasep zom kik thei dingin humpi gilote panin suahtakna ngah hi. Hih thu tawh kisai Ellen G. White in hih bangin gen hi: “ Daniel a bawlsia mite in humpi kikhumna sungah Daniel a khiatsuk ding uh Pasian in khaktansak lo hi. Dawi gilote leh migilote in amau ngimna tangtung dingin suakta takin nasem dingin Topa in phal hi.Ahi zongin a lauhuai siatna panin Ama nasemte a suahtaksakna in Daniel nunzia pulaak zaw hi; thuman leh dikna a langpan mite mawhna kicingsak hi.” Prophets and Kings, 543, 544.\nDaniel in suahtakna ngah-in ama adingin thu hoih tawh thukhupna ahih hangin bawlsiatna pan hotkhiatna ngah lo mite thuakna (Mk. 6:14 – 29), koi bangin na tel thei hiam?\nTHUMAN LEH THUMAN LO PULAAK\nDan. 6: 24 – 28 sim in. Kumpipa in Topa tungah bang teci pulaak hiam?\nDarius in Topa phat hi; Pasian in na khempeuh tungah ukna nei Pasian hi, ci-in thei hi. Hih in a beisa hun a (Dan. 2: 20-23; 3: 28, 29; 4: 1-3; 34 – 37) Pasian’ min a phatna leh Ama vangliatna pulaakna kigawmkhawm hi. Nebuchadnezzar bangin Darius in Daniel suahtakna hangin Pasian min phat hi. Ahi zongin Darius in a pulaak beh khat om a, a beisa-in a thupiak tawh kilamdang mahmah thupia-in, mi khempeuh in Daniel Pasian zahtak hen, ci-in thu zasak hi (Dan. 6: 26).\nA lamdang takin Daniel in humpi inn sung panin kihonkhia hi. A thumanna hangin pahtawi-na ngah hi. Gitloh nasepna sungah zong Pasian pahtawi-na ngahin, a khialhlohna kilangh hi. Hih thu in hun khat ciangin a hong tung ding – Pasian mite kihonkhia-in, mi gilote in gim thuak ding uh a, Topa in thu hong khen ding pulaak hi.\nDan. 6:24 sim in. Bang thu in hong buai-sak hiam? Bang hang hiam?\nI telzawh loh thu khat in khialhna nei lo a zite uh leh a tate un khialhna neite tawh kibangin gim thuakkhawm uh hi. Koi bangin thuman lo nasepna na theitel hiam? (1).A masa-in Persia thukhun in a khial mi khat in gimna thukhen a thuak leh a innkuanpihte in zong thuak ding hi, cih thukhun nei uh hi. A khial khat a omleh a innkuanpihte in zong tua khialhna thuak pih uh hi. Tua bangin khialhna nei lopi gim a thuak uh pen thuman hi lo hi; ahi zongin Persia gam thukhun in tua bang thukhun nei hi. (2). Lai Siangtho in a piang thu a pulaak hi bek a, tua bangin kumpipa gamtat in thuman hi, cihna hi lo hi. Lai Siangtho in tua bangin nulepa khialhna hangin tate in sihna thuak cih pen deih lo hi (Thkna. 24: 16).\nThuman lo nasepna na tuah khak ciangin, koi bangin 1Kor. 4:5 in hong huh hiam? Bang thu hong hilhin bang hangin tua thu in thupi hiam?\nNgaihsutbeh Ding: Bawlsiatna pan Daniel suahtakna Heb. 11 sungah zong kigelh hi. Upna in na dang tampi semin humpi kam khakcipsak hi (Heb. 11:33). Hih in lamdang hi. Upna nei Pasian nasemte in Daniel bangin bawlsiatna panin suakta pahpah lo uh hi. Heb. 11 in hong hilh bangin Pasian nasem mi tampi in a upna uh hangin sihna thuak uh hi. Pasian in mikim khat nuntakna tawh Ama teci dingin nei a, kim khat in a hihleh sihna tawh tecipang ding uh hi. Tua hi-in bawlsiatna pan Daniel suahtakna in upna nei mi peuhmah in bawlsiatna pan suahtakna ngah ding hi, cihna hi lo hi. Bang hang hiam cihleh Jesuh sungah upna kip a nei mi tampi in sihna thuak uh hi. Ahi zongin a lamdangtakin Daniel suahtakna in Pasian in na khempeuh uk hi. A tawpna-ah mawhna leh sihna sung panin Pasian in a mite honkhia ding hi, cih hong hilh hi.\n1. French mi Jean Pau Sartre in hih bangin laigelh hi: Mihing nasep ngimna bulpi taktakin a hihna khempeuh, a masuan in Pasian dinmun ngah ding ngimna nei hi,” ci hi (Jean Paul Sartre, Being and Nothingness: A Phenomenological on Ontology, Washington Square Press, 1956), 724. Hih in koi bangin kumpipa ngimna bangin a tangtun lohna hong theitelsak hiam? I phawk khak loh hangin bang hangin tua bang lungsim puak i pelh ding thupi hiam? Bangci bang lampi tawh (Pasian tawh kibang) Pasian dinmunah i om kha zel hiam?\n2. Koi bangin Pasian tung leh A thupiakte-ah cihtakna i nei hiam? Bangci bangin mite in hong mu ding uh hiam? Nasep suplawh a kipan bang bang piang taleh, upna tawh kalsuan mi hi, ci-in mite in a hong mu uh hiam?\n3. Bang in Pasian adingin Daniel lawhcing daupai-sak hiam? Topa huhna tawh Daniel bangin koi bangin upna, cihtakna nei ding na hiam?\n4. Kumpipa thupiakna hangin Daniel in a thungetzia khel nuam hileh bang paulap, bang siksan nei thei hiam? Ahih keileh tua bangin a thunget khel hileh a lauhuai thuman panin lamphialna a hi ding hiam? Hi mah inteh na cihleh bang hang hiam?


url: =Zomi te Malaysia gam I lutzia ~ Nang Khan Pau :: ZOMI DAILY\nposted on 15 January 2016 at 9:40 pm Lomkholna: Article, Malaysia, NangKhanPau\nMalaysia gam I cih pen Asian gamte sungpen sumzawnna a nuam mahmah gamkhat leh akhang to mahmah gamkhat ahihna dungzui in, azin leh ahawh pen mi kitawm hetlo ban ah, Malaysia gam sung a om gamdang mi pen tamcih tak in tam mahmah hi. Hih Malaysia gamsung ah vai tuamtuam nei a zin gamdang mi tampitakte lak ah Zomi zong honkhat mah kiom hi.\nMalaysia Gam Luttheihna Lampi nih Bek om:\n1. Van Lampan (Vanleng tawh)\nMalaysia gam lut theih nading in Vanlam pan vanleng kizang in , hih vanleng tawn in I paitheina ding Gamkumpite piak visa lo tawh kipai theilo hi. Van Lampan in Malaysia I lut theih nading lampi namthum kizang hi. Pawlkhat in Singapore lam hong tawn uh a, Pawlkhat in Thailam hong tawn in thaigam pan in leilam hong zui leuleu uh hi. Pawl khat leuleu pen Malaysia hong tusuak uh hi. Hihdan in vanleng zang in Malaysia a ki lut ziahziah napan:\nA. Singapore lam tawnte ahih leh Singapore ah atawmpen kalkhat omkul hi ahang in Singapore pan Malaysia luttheih nading Visa kisam leuleu ahih man ahihi. Singapore lam tawn a hong paite ahih leh khenkhat te pen Singapore vanleng tual bek mukha in, Singapore gamthunei ten akileh sakkik zong om a, Siangapore alutsuak thei pawl ahih leh Malaysia hongpai nading un Singapore pan Bus ahih kei leh Meileng zang in Malaysia hong lut uh hi.\nSingapore pan Bus tawh hong lut te pen Malaysia kualalumpur khuapi hong tuntheihnading nai 4 pan nai 5 kikal hunla thei in Singapore pan hong tungsuak te ahih leh Malaysia gamsung ah suakta tak in ni 15 sung om thei uh a visa ani kikhan thei nawnlo ahih man in bem tawh hong om kipan pah uh hi. Tunung lamciang in Singapore visa ngahding lemthei nawnlo ahih man in Singapore lam pan honglut kitawm mahma ta hi.\nB. Thai Gamlam tawn a Malaysia hong lut honkhat mah om leuleu in, kawlgam Bangkok vanleng Tualpi pan in, khuahun lem dandan in puaisa ten hong makaih uh hi. Singapore lam alem nawnlo h the thailam hong kizuan hizaw a, ahampha pawl khatte pen Bangkok pan meileng tawh ahih kei leh Bus tawh Kuala lumpur hong tung suak thei uh hi. Kawlgam pan in Bangkok zuan ahong lute ahih leh Malaysia ah atun phet in bem hipah lel a aciahkik nop leh awl no tak in ciah kik thei veve uh hi.\nC. Malaysia Direct a honglut pen atam zaw ahihi. Pawlkhatte sum thalawh ngiatding in work permit tawh ong lut om, a zin maimai khakhat visa cihbang in honglut zong om hi. Adiakdiak in hih van lampan hong lute pen pawlkhat Malaysia Van leng tualpan a kileh sak kik zong tam mahmah in, Visit tawh hong lut mi atam zawpen Malaysia atun uh the avisa abeiciang khakhat omtheih nading Malaysia Thuneite kiang kiseu thei kik in, khanih sung suakta tak in om thei uh hi tuakhit the a ciahlo khempeuh pem bemtawh a om kul in a minam kipawlna Community card abawl uh hong kul hi. A bem ni a kipat gam thunei ten a ut hunhun in manthei uh hi.\n2. Leilam Pan\nVanleng tawh paiding alem nawnlote, vaikin neite leh sum hawmtawh pian teng in Malaysia hong tuntheih nading leilam tawn in Malaysia hong lut uh hi. Malaysia hong lut theih nading in Kawlgam pan lampi tampi om khading hi, ahi zong atam zaw pen munthum pan thai gamsung lut phot uh a, tua munthumte in ahih leh (a) Myawaddy,(b) Kawhtawng,(c) phazatongsu cihte ahihi. Thaigam hong kan khii uh teh Malaysia gampen mun nih pan hong lut uh a tua munte in, Alorster gamke pan leh Teranganu gampan hong tam lutpen uh hi.\nThai gamgi pan pawlkhatte khe tawh thaisung lut in, pawlkhatte gunkuang tawh thaisung honglut uh hi. Thai gamgi hong lutkhit uh teh thai gamsung pan puaisate gelsak mawtor alem thei bangbang tawh hong pai uh a, pawlkhatte bang in kei dawlthumna ah tuangkha aci tawh kei dawlkhatna ah tuangkha in katawipen hoih tabuang ci a ciamnuih gen in agen zong om e, pawlkhat leuleu in kei dawlkhatna ah tukha in sihlang hi ei cikmah hun in pai ngei nawn mahmah kei ning ci’n atautau zong honpi khat mah om leuleu hi. Haimual lampai izawl puakding vokno kiguang akibang hi ci’n nuikawm in gen thei zel uh hi.\nHih lamkal ah thusia tampi tak phukha uh a, an kham in kipialo, lamkal ah khuahun ahoih kei leh zan nih zanthum cihbang in gamsung ah giak thei uh hi. Khuahun hoihlo a kicih hunsung lamkal giahna ah pawlkhat puaisa ginalo atuak khate a hih uh leh adiakdiak in numeite tuahsia thei hamtang uh hi. Motor hawlte atamzaw zatui zang vive ahih man in mawtor hawl kidawm hetlo ahih man un lamkal kibung in nuntakna abei lawh zong ki om hi.\nThai gamgi hong khen uh teh Malaysia gamgi kanna ah atuahsia kitam mahmah hi, akiman suah zong omin, Malaysia gam thuneite mat zong om hi. Malaysia gamgi a,Rubber kung leh Si ong kungte bek muman in thong inn kidenna atuak kitam mahmah hi. Malaysia gamsung hong lut uh teh atam zaw pen kawlgam pan leiba tawh hongpai ahih man un, Malaysia a om asanggam tanau ten sum kidong in sumtawh va kitan theizel hi.\nPawl khat leuleu pen kuaman theikhalo ahih man in atanding leh apanpih ding neilo ahih man in hong tunzawh khabang zah hiam khat nasemsak uh a, lamsap apiakzawh ciang khankhia pan uh hi. Pawl khat leuleu in tanpahlo in puaisate koihna mun pan akigu khia zong na om leuleu uh hi. Malaysia gam hong tun theinading kawlgam gamgi pan pawlkhatte ni 4 khawng tawh hong tun mah bang in pawlkhat leuleu pen ni 10 val tawh hong tung zong om a, tun hun kibang ngeilo hi.\nMalaysia pen tuhun teh sumthalawh ding cih hizawlo in UNHCR te vaihawm sakna lam en a pai atamzaw ahih man in, Malaysia leitang ongsik phet in bempah uh a, gamthunei ten ut hunhun in man thei uh hi. Malaysia hong tun uh teh a lam et uh UNHCR in minsanna piapak khawllo ahih man in a omsa kipawlna te kiang member alut uh hongkul pah a, a maul eh amau akivak zawh nading nasep hong zon uh akul hipah hi. Zoplaiding… Nang Khan Pau\nPrevious: Na pasal (na lawmpa) nalungkimsak nading nam 4 omhi\nNext: Zomi Sonnet: Zota Lungdeih ~ Thawnpu


url: =Kumpi Masate 17 | Siantongluan.net\nKumpi Masate 17\nKumpi Masate 17 |\nTu-in Gilead gamsung Tishbe khua panin Tishbe mi Elijah in Ahab kiangah, "A mai-ah ka dinna Israel Pasian, Topa a nungta ahih mah bangin keima thu tawh loin daitui ahi a, guah ahi zongin hong tung ding kumte sungah omlo ding hi," a ci hi.\nTua ciangin ama kiangah Topa thu hong tung a,\n"Hih lai panin kihemin nisuahna lamah kihei in la, Jordan nisuahna lam Kherith lui-ah bu in.\nNangmah in lui panin tui na dawn ding hi. Tua lai-ah nangmah a hong vak dingin va-akte thu ka piazo hi," a ci hi.\nTua ahih ciangin amah pai-in Topa thugen bangin gamta a, Jordan nisuahna lam Kherith lui gei-ah a om hi.\nTua ciangin va-akte in ama kiangah zing leh nitakin anlum leh sa puak a, amah in lui panin tui a dawn hi.\nTua gamsungah guah zulo ahih manin tawlkhat khit ciangin a lui a kang hi.\nTua ciangin Elijah kiangah Topa thu hong tung a,\n"Ding in la, Sidon mite khua Zarefath-ah pai-in tua lai-ah om in. Tua lai-ah nangmah a hong vak dingin meigongnu khat thu ka piazo hi," a ci hi.\nTua ahih ciangin amah dingin Zarefath-ah a pai hi. Khuapi kulhkongpi a tun ciangin, meigongnu khat in sing na tom hi. Amah in tuanu samin, "Ka dawn theihna dingin beel khat sungah tui tawm hong paipih in," a ci hi.\nTuanu in paipih dingin a kisak laitakin, amah in tuanu samin, "Anlum neu khat hong tawi kawm in," a ci hi.\nTua ciangin amah in, "Topa na Pasian a nungta ahih mah bangin emsa bangmah ka nei kei a, beel sungah annel khutdim khat leh um sungah sathau tawmno khat bek om hi. Tu-in keimah leh ka tapa-a dingin tuate bawlin kote in ka nek theihna dingun singkang nih khawng a tom ka hi a, tua ciangin a si ta ding ka hi uh hi," a ci hi.\nTua ciangin Elijah in ama kiangah, "Lunghimawh kei in; pai in la na gensa bangin an hong bawl in. Kei-a dingin mohneu khat hong bawlsak masa-in kei kiangah hong paipih in la, tua khit ciangin nang leh na tapa-a ding bawl in.\nBang hang hiam cih leh Israel Pasian, Topa in hih bangin ci hi: Topa in leitungah guah a zuksak ni matengin beel sunga annel beilo ding a, um sunga sathau zong kiam ngeilo ding hi, ci hi," a ci hi.\nTua ciangin amah pai-in Elijah gensa bangin hih hi. Tuanu, leh amah, leh tuanu innkuan in ni tampi sung ne uh hi.\nElijah tung tawnin Topa thugen bangin beel sunga annel beilo a, um sunga sathau zong kiam ngeilo hi.\nHih thu khit ciangin innsung nupi ahi numei tapa a ci na hi. A natna nasia mahmah ahih manin gim semsemin a si hi.\nTua ciangin amah in Elijah kiangah, "Pasian mipa aw, kei langkhatah bang thu nei na hi hiam? Ka khialhna a pholak ding ka tapa sihna a piangsak dingin kei kiangah nong pai hi," a ci hi.\nTua ciangin amah in tuanu kiangah, "Na tapa hong pia in," a ci hi. Amah in tuanu ang panin amah la-in ama giahna innkhumzangah puato-in ama lupna tungah a sial hi.\nTua ciangin Topa tungah kiko-in, "Topa ka Pasian aw, ama tapa thahna tawh ka peemna meigongnu tung nangawnah gimna hong tungsak na hi hiam?" a ci hi.\nTua ciangin naupang tungah amah thumvei kikhuangin Topa tungah kiko a, "Topa ka Pasian aw, hih naupang hingkiksak in," a ci hi.\nTua ciangin Topa in Elijah aw ngai hi; naupang hong nak kikin a hingkik hi.\nTua ciangin Elijah in naupang la-in innkhumzang panin inn sungah paipihsuk a, a nu kiangah a pia hi. Tua ciangin Elijah in, "En in, na tapa nungta hi," a ci hi.\nNumei in Elijah kiangah, "Nang, Pasian mi na hihna leh Topa in nang tung tawnin thu a gen takpi ahihna tu-in ka thei hi," a ci hi.\nTedim Lai Siangtho / Laibu: Kumpi Masate 17


url: =AirAsia vanleng sungah Chinese pasal khatin zatep ahih manin kiman :: ZOMI DAILY\nposted on 18 January 2018 at 10:35 pm Lomkholna: Malaysia, News, Sawltak, World\nMalaysia, Kuala Lumpur khuapi panin Sabah, Tawau City zuanin aleng AirAsia vanleng sungah pasal khatin zatep ahih manin kiman cih Harian Metro pan kiza hi. Tua akimanpa pen China gampanin Malaysia gamsung ah khualzin in ahawhpak Tourist khat hi a, kum 41 aphakhin “Chinese National” khat ahihi.\nChina, Yunnan City panin alawmte Chinese National vive mi 10 tawh Malaysia ah ahawh, azinpak uh hi a, Semporna, Pom Pom Island ah zannih giakding in azin uh ahihi.\nZanni Wednesday ni in Kuala Lumpur Airport panin Tawau Airport nai 3 sung AirAsia vanlengtawh alen laitak, vanlengsung aom dailenbuk “Aircraft Lavatory” sungah lutin, zatepding in kipan hi. Cigarette zatep panin meikhu apusuahkhiat ciangin Smoke Alarm te gingpah ziahziah hi.\nTuaciang in vanlenghawl Captain in vanleng sungah nasem Cabin Crew te kiangah Lavatory sung asitding in sawlpah hi. Tuaciang in Chinese gammi khat dailenbuk sungah zatep in aom aki mukhia ahihi.\nVanleng Captain inzong hih buaina vaitawh kisai in Tawau Civil Aviation Department te kiangah zasakpah hi. Tua AirAsia vanleng pen Tawau Airport ah 1:47pm hunin buaina omlo in tuthei uh a, dailenbuk sungah zateppa pen Airport Police te’n mansuakpah uhhi.\nPalik thuneipi ahi District police chief Assistant Commissioner Fadil Marsus inzong hih buaina vaitawh kisai in thupiang pen atakpimah hi a, zatep akikham himahleh vanleng sungah zatep teitei ahih manin, “Section 100 of the Civil Aviation Regulations 2016” thukhun tawh thukibawl hi ci’n genkhia hi.\nVanleng sungah zatep pen akikhamcip hi a, atep teitei tepen RM2500 liausum kiliau sakthei, bekthamlo thongzong kumkhatbang ki kiasakthei hi.\nAbeisa nungkum August khasung inzong Iran gammi khat vanleng sungah zatep ahih manin, RM2500 kiliausak in, thongzong ni 2 sung akiading in Sepang magistrate’s court te’n thupia uhhi. Tuazong AirAsia te vanleng sungmah ah hi a, Tehran City panin Kuala Lumpur City azuat laitak, vanleng sungah zatep ahih manin, aki liausak ahihi.\nMore: Gamdang mite painopna Thai tuipinawl te ah zatep kikhamding\nZatep te’n azuihding thukhun leh thukham pen tam mahmahkhin himahleh kibehlap totolai hi. Vanleng sungbek thamlo, khuasung mipilak, Shopping Mall te akipan pak huan “Park” cihte nangawn ah zatep pen akikham vive hizawta hi. Zatep theite’n pilvanghuai a, akidekzawh uhleh amau cidam nadingin hoihzaw kankanlai hi. Apil asiampen, zalianpen, sumhaupen, melhoihpen nahiphial zongin za natepleh hongthuaklah mahmah pawlkhat omthei cih phawkgige in. Huih nadiksim in na naksung pan apusuakkhia huihte pen zagimnam khauhmahmah a, midangdang genloh na tangek te’n hong thuaklah phadiakding cih phawk in…. Sawltak #zomidaily\nPrevious: Kalaymyo zuanin apai Aircon Bus khatin singkung taihkha, mi 6 liam\nNext: UN Thuthang: US Lahwahka kipankik tading, na tangthu kiging in


url: =Malaysia, Pandan Indah vengah Myanmar nupi khatleh naupang 2 kithatlum ~ ZD :: ZOMI DAILY\nposted on 13 February 2017 at 8:22 pm\nMalaysia, Pandan Indah vengsung Jalan Lembah Maju lamziktung aom innkhat ah Kawlgam nupi khatleh naupang 2 asisa in kimu cihthu FMT News pan kiza hi. Tua Kawlgam numeinu pen “Masseuse” kici cimek nasep asemkhat hi a, a innsung ah zanni (Feb 12) zanlamin naupang nihtawh aki thatlum hiding in ki ummawh cihi.\nAmpang Police Chief te genna ah Kawlgammi nupi khatleh naupang 2 te ii luanghawm pen innsung ah asisa in nitak 11:50pm hunpawl in kimukhia a, agei ahzong apasal pen khuaphawklo in om cihi.\nAsi nupinu pen kum 47 hi a, naupang asi khatpen kum 10 aphapan atanumei khat cihi. Adang asi naupang khatpen kum 3 bek aphapan pasalno khat hi a, atupa hiding kici hi.\nInnsung panin si luangkhia akimuh ciangin amukha te’n Police Report bawlin zasak uh cihi. Palik te’n innkongkhak satkhia in, asung alut ciangin asisa in misi luang 3 takleh agei ah khuaphawklo pasal khat mukhia uh cihi.\nTua asilo apasal pen kum 47 aphakhinkhat hi a, nasep kician neilo cihi. Ampang Police te’n tuapa Ampang Hospital ah puak uh a, zato ah kalkhatsung kemcip in hihvai tawh kisai kankhiatna ah ahuhding in thudotna kineiding cihi.\nSiluang 3 tezong Ampang Hospital mahah kipuak in, Post-mortem kibawlding hi. Myanmar cihciangbek in News ah ki suaksak a, amin apuam kisuaksak nailo hi. Kuate himawkding hiam? ZD Sawltak #zomidaily\nHih News kisuahsakna nuai ah Malaysia gammi te’n Comment pawlkhat pia uh a, Ampang Area sung vakleng Myanmar te naupang nihleh thumtawh vakliailiai uhhi. Tuzawh kum 10 khitciang bang acimawkdiam acitawh.\nBanghangin kumpi in hih kimanna aneilo gamdangmi te mawk omsaksak hiam? Myanmar te phadiak kithahna leh gitloh gamtatna “Crime & Murder” tampi piangsakkhin uh. Police te’nlah buailawh. Hospital ahlah gamdangmi vive kibuaipih mahmah in, gammi te zong hoihtak kikemman nawnlo. Hihteng hangin Goverment Funds tampi kibeilawh hi ci’n agelhtawh.\nHihbangdan Comment ihsimkhak ciangin Malaysia gammi te’n hong bangcimuh uh cih kiphawkthak in, migam milei abeel in aom ihhih mahbangin omdanzong kidopzekding ahoihdiam? Muslim gamsung ah omin Crusade cizel, Homecell cizel. Zankim zankhangin vanglehpaam zahtak namellah theilo, aw hut liangin kubuabua in ih thunget pen Pasian in azadiakding mah ahidiam? Laisiangtho sunga Pharisee te thungetdan acihte peuhtawh akibang khamaidiam? Thunget agin ngaihtheithei, biakpiakna Sound System agin ngaihtheithei athupi mah ahidiam? Gamdaihna ah Pasian omlo ahidiam? A gingkhia zaizialo in gamdaitak in lungsim tawh thu ki ngen theilo ahidiam? hong cinuamphial uhtam gammi te’n 🙂\nPrevious: Ukraine in agam mite ngimna dingin Missile koihhi ci ~ TK Lian\nNext: Rev. Khoi Lam Thang Gangaw tunmadiak ah mawtaw Accident ~ ZD


url: =I Lungtang/sim Sang Lian Zaw ~ Rev. Zam Khat Kham :: ZOMI DAILY\nposted on 6 March 2015 at 10:21 am Lomkholna: Article, Biakna, Zamkhatkham\nI Lungtang/sim Sang Lian Zaw (Greater Than Our Hearts)\nThu-ummite, Pasian i up khit, Zeisu Honpa leh Topa-a i san khit nangawn mah zong tamveipi tak, ei leh ei kimuang lo, cih bangin om thei a i lungsim khawng kisitteltel zel-in, i lung khawng kia huaihuai thei mawk hi. “Kei bel ahi takpi mah ka hi tam? Zeisu um ing, ka cih, ahi takpi mah ahi tam? Pasian’ ta takpi mah ka hi tam? Tu laitak Topa hong pai vat leh kei hong kila tam? Hong kinusia mai tam?” I kisitit hangin kitel thei tuan lo thei hi hang. I ungsim tawng i sittel hangin dotnate siang thei tuan lo thei hi.\nKhamuanna i ngah nadingin i lungsim i kisittel leh bel mawhnei mi taktak i hih lam peuh kitel semsem lel ding hi hang. I lungsim in eimah hong mahsak/mawhpaih mai ding hi. I mawhna tampite khawng hong kiphawksakin i lung khawng kia huaihuai mai ding hi. A tawpna ah: Piangthak taktak ngap lo hi mai ni cia! cih ciang dong hong tun kha thei ding hi.\nTua bang hun ciangin Sawltak John in Khasiangtho humuapna tawh hong khamuansakna kammal khat i phawk ding kisam hi: “A hang in, i lungtang sangin Pasian lianzaw a, na khempeuh a thei hi” (I John 3:20 ZIV). I lungsim in sawm vei za vei a hong mawhsak phial zongin, i lungsim sung i kisitsit hangin khamuanna i ngah thei kei phial zongin, “i lungtang sangin Pasian lianzaw a, na khempeuh a thei hi” cih phawk gige ni.\nPasian in na khempeuh a thei hi, cih mawk bel a piangthak lo mi khat adingin patauhhuai peuhmah hi. Bangteng thei ahi mawk tam? A kisim zo lo i mawhnate khempeuh thei hi. Tua mawhnate mai nai lo ahih manin kiciamteh gige den laimawk hi.\nA piangthak khin Pasian tate’ adingin in bel, “Ama’n na khempeuh a thei hi” cih thu bel lungnophuai mahmah hi. Pasian in bangteng thei ahi tam leh?\nPasian upna man taktak leh mihingte’ bawltawm biaknate a kilamdanna hih thu mah ahi hi. Pasian upna man taktak biakna ah Pasian in eite hong et ciangin singlamteh tung ah si-a sihna zo-a thokik Zeisu tungtawnin hong en-in hong mu hi. Mawhnei i hih lam hong thei lua mahmah, hong tel lua mahmah hi. Tua zah khat mah-in, tua i mawhnate Zeisu’ tung ah kisuan khin (Isiah. 53:6: I Pet:2:24; II Cor. 5:21) a, Zeisu’ sisan in i mawhna khempeuh hong sawpsiangsak khin hi (I John 1:7) ci-in hong mu hi. Zeisu’ sung ah i mawhnate kisiangsak khin-a, eite mi dik-in hong kiciamteh khin, cih hong thei hi (II Cor. 5:21: Isaiah 53:11; Gal. 2:16; Romans 1:17; 3:21,22:3,6,11; 5:1, 18; Eph. 2:8,9; ICor. 1:30).\nPasian in a theih hih thute hi. Pasian in a theih loh khak hun cih bang om lo hi. Eite in bel mangngilh pak thei zel hi hang; Pasian in mangngilh ngei lo hi. Meiivom kaii khatpeuh in nitang a liah pak bangin uplahna leh muanlahna khatpeuh in i lungsim hong buaisak thei kha ding hi. Ahi zongin tua meiivom kaiite in a tang tawntung Pasian’ itna nitang khuavak liah zo den lo ding hi.\nI lungsim in hong mawhsak ciangin Pasian kammal mah ah khamuanna la tangtang ni. I mawhnate khawngin hong lungkiasak-in hong lungkhamsak mah hi. Ahi zongin Amah i up i muan nak leh cina mi khat tung ah i Topa mahmah in: “Ka tapa aw, lungkhauh in; na mawhnate kimaisak zo hi,” (Matthew 9:2) ci-a lungnopna a piak mahbangin, upna tawh amah muang ding hi hang.\nTua ahih manin, ka lungsim ahi a, ka ngaihsutna ahi zongin, bangkhat peuhpeuh in, “Nang bel a mangthang hi lel teh, a piangthak takpi zong hi kei niteh” hong cih ciangin, na khempeuh a thei Pasian in kei hong thei lua hi, cih thu ah lungnuam in. Amah na up takpi nak leh Amah sanga lian zaw om nawn lo hi. Dik hong tangsak Amah ahih nak leh eite’ lang ah hong mawhsak zo ding kuamah om lo hi. “Pasian in a telsate kua in mawhmat ding ahi hiam? Dik a tangsak Pasian ahi hi. 34A mawhpaihpa kua ahi hiam? Si bek tham loin nungta-a, a tho kik pa Christ Jesu, tu-in Pasian taklamah tu-a eite adingin hong thumsak hi. 35Christ hong itna panin eite kua in hong khenkhia zo ding\nhiam? Lungmanna, haksatna, bawlsiatna, kialna, silh ding kisapna, lauhuaina, namsaute in hong khenkhia zo ding ahi hiam? 36″Nangma hangin kote in ni thapai-in sihna ka maituah uh hi; gawh ding tuute bangin kote hong kiseh hi,” ci-a kigelhsa bangin, 37hong khenkhia zo kei ding hi. Hihte khempeuh ah eite hong it ama tungtawnin gualzote sang i gualzo zaw hi. 38Ahang in, sihna le hinna ahi zong in, vansawltakte le dawite ahi zongin, tu hun le tu nung ciang ahi zongin, vangliatna khatpeuh ahi zongin, 39a thukna le a sanna ahi zongin, a kipiangsak nate khat beek in i Topa Christ Jesu sunga om Pasian hong itna panin hong khenkhia zo kei ding hi, cih ka kipsan takpi hi” (Romans 8:33-39 ZIV).\nI lungsim in a tawntung Suangpi ahi Zeisu Khazih man kha khin, lenkip khin-a Amah “i lungtang sangin lian zaw” ahih manin lungmuang takin om ni. Ama’n na khempeuh thei hi. “Keima’ a hi teh, hotkhiatsa hi teh” hong cih khit nak leh lunghian nading om nawn kei!\nPrevious: Khapi a tawng niloh Ui (Barking At The Moon) ~ Rev. Zam Khat Kham\nNext: Zeisu in “Zi” Nei Takpi Maw Leh? ~ Rev. Zam Khat Kham


url: =New York, Times Square sungah mawtaw khatin mipi omna phugawp in mikhat si, adang mi 22 liam :: ZOMI DAILY\nNew York, Times Square sungah mawtaw khatin mipi omna phugawp in mikhat si, adang mi 22 liam\nposted on 19 May 2017 at 7:52 am Lomkholna: News, Sawltak, USA, World\nU.S. Navy Veteran khatin New York City sung mipi khetawh apai ziahziahna Times Square sungah mawtaw tawh nawkpheigawp ahih manin mi 1 si in, adangzong mi 22 bang liam cih Reuters pan kiza hi. Thursday sunlam 11.55am hunpawl in thupiang ahihi.\nCity’s Mayor in agenkhiatna ah hih gamtatna pen “Act of Terrorism” tawh kizopna omloding hi ci’n genkhia hi. Ageipan amukha Witness te genna ah Honda Sedan mawtaw khatin hattak in Blocks 3 sungbang nawkphei a, anunung ah khuamkhat aphutkhak ciangin khawlpan hi ci’n genkhia hi.\nNew York Police te’n tua mawtaw’ hawlpa pen kum 26 aphakhin Richard Rojas kicipa hi ci’n genkhia uhhi. Hihpa pen New York, Bronx sung aom khat ahihi.\nVideo etnopleh: Car ploughs into pedestrians in New York’s Time Square\nHih mawtaw’ hawlpa pen abeisa 2008 leh 2015 kumsung inzong zukhamsa in mawtaw hawlngei ahih manin, nihvei akimanngei cihi. Tuaban ah tukha kipatlam inzong khatveimah mawtaw phenghawlgawpna tawh kimanngei hi.\nMayor Bill de Blasio in hih buaina apianna aphual mahah News Conferance bawlpah a, hihpa gamtatna leh migilo ngongtat “Terrorism” te kizopna omlo hi ci’n genkhia hi.\nHihbangdan gamtatna, mipi khetawh avak hialhial laitak mawtaw tawh phulpheigawp cihbangdan gamtatna pen abeisa sungin Britain, France, Germany, Israel, Sweden gamsung te ahzong kiza zelzel hi.\nRelated: New York Bus Terminal ah apuakkhamthei akoih pasal khat kiman ~ ZD\nTu’n New York khuasung ahzong hihbangdan gamtatna hongkilawh in mikhat in sihlawh hi. Asi pen numei hi a, kum 18 aphakhin khat ahihi. Police te genkhiatna ah aminpen Alyssa Elsman ci uh a, Michigan panin New York ah hunnuam zangdingin Vacation azinpak ci uhhi. ZD Sawltak #zomidaily\nPrevious: Sapna Lai: Zomi Baptist Association of North America\nNext: Rakhine State sungah innkuan khatin ngasa nekhial in innkuanbup mi 3 in sihlawh


url: =Bank of England te Five Pounds sumdal thutom :: ZOMI DAILY\nposted on 9 November 2017 at 10:39 pm Lomkholna: Nantalsuan, News\n(A nation that forgets its past has no future – Winston Churchill)\nTulaitak aa kizang’ Englandsum £5 pen polymer plastic tawh a kibawl hi aa, to mahmah leh akhem/counterfeit bawltawmbaihlo ding kici hi. Alui pen lai/puandal tawh kibawl hi in, 2015 kumsung bek inzong dal 21,745 sang a tawmzawlo kisia kici hi.\nEngland sumdalte pen a hunhun in kikheel toto aa, a kikhekding ciangzong hunsaupimah la a hihi. Hih bang cileeng, 2013 kum aa kipan, mipi kuppihna a kineihkhit June 2, 2015 in Churchill pianna Blenheim Palace ah a masa pen hong suakzawh September 13, 2016kum ciang taangpitaangta zatding in, a kihawmkhia pan ahihi.\nA lim in cileeng, a maitanglam ah, England kumpinu Queen Elizabeth II lim tuang in, anunglam ah bel Sir Winston Churchill lim, Nobel Prize (literature) Award leh Parliament Innpi lim kituangsak hi.\nA summailam enleeng, Kumpinu-lim pen a omngeina hi in, bank-sumlenpa-min leh a suaikaihna zong a omhamtang kul ahi hi. ‘Hih laidal a tawipeuh in hong nget hun in £5 kapia ding hi- I Promise to pay the bearer on demand the sum of five pounds’ cih, kamciam ahihi. Kawlgamsum tung ah tuabang dan kamciamte a kimukha kei hi. Laidal tungah £5 ki-at tah ci-a, a ki-umpahpah hisam lo in, kamciampia te muanna (Trust) tawh vanlei-vanzuakna in, a kizangzang ahihi. Kimuanna tawh a kalsuan leh a gamtang uh a hi hi. Muantaak hiven.. A hizong mimuangthei dingzong kisam veve lo ding maw?\nSumnunglam/alehlam enkik leeng, a limte’ pen taangthu ciamtehna a hihi. Sir Winston Churchill lim pen galpihunsung United Kingdom PM in Canadian Parliament a hawhlaitak, limlaaksiam minthang Canada gammi Yousuf Karsh in Ottawa, Canada ah December 30, 1941ni aa’ alimlaak a hihi. A innpi pen UK Parliament Innpi hi-in, Parliament innpilim a tunglam deuh aa lim bel’ 1953kum aa Winston Churchill a kipia Literature Nobel Prize Award lim a hi hi.\nBanghang in Parliament daaktaupi(Big Ben/ Elizabeth Tower) in 3:00 kawk velval a hiam? cih-leh, Churchill in UK Parliament-House of Commons ah £5 sumdal tung Churchill awmtung-ah a ki-at minthang mahmah kammal;\n“Khua-ul, sisan-naisan leh khitui-naptui lobuang bangmah dang piakding kanei kei-I have nothing to offer but blood, toil, tears and sweat ” a cihna May 13, 1940 3:00pm-hun a lahnopna a hihi. Hihhun pen leitung galpinihna a haatmahmah laitak hi aa, England/UK leh leitung gamtuamtuam te’n a mangngilh-lohding hunthupi mahmah sung a hihi.\nA tom in, sumdal pen vanlei -vanzuakna ding aa kizang a hizong in, gamthupi kici te-in, a taangthu ciaptehna uhzong’ a na higige hi. Tua hi-a, Bank of England Governor – Mark Carney in, ‘Churchill pen Mipikumpi nasem hoihkhat bekthamlo, lai-at leh limsuaihna-lam zong ah lawhcing in, Nobel Prize natawm a kipia Prime Minister a mahbek om hi. Churchill teek in ” Taangthu mangngilh minam in mailam khantohnang a neikei’ a naci hi.\nHih sumlaidal te pen United Kingom te taangthu kholna hi aa, gualzawhna ngah gammi mimal te’ theihpih-ciaptehna zong a hihi. Churchill mahbang in, hih sumdal thak zong leivui, buannawng, tuihu cihbang te thuakzo in, siangtho in tomahmah ding’ a ci hi. A gen mahbang in, a sumdalte zong a thaksensan den hi. Nantal’suan http://www.bankofengland.co.uk http://www.thenewfiver.co.uk\nPrevious: Kuala Lumpur khuasung aom Construction khat ah akizang Crane tuksuk, numeikhat liam\nNext: ZOMIA – I zak ngeina sang a zaizaw Zogam, Zomi a kitap leitang min\nCartoon Video etteh in naupangno khat inndawl 10 na panin Kawllukhu tawh lengkhia


url: =Kisam sa veng Aw ~ Dong Mung :: ZOMI DAILY\nposted on 2 January 2019 at 10:51 pm Lomkholna: Article, Dongmung\n1). International Zomi Literary Society – Leitung kiuli dongah akizel Zomite i laigelhzia kibangin akhantoh nadingin International level in Zolai zuun pawl nei a, i kalsuankhop ding kisam sa ing. Tua kipawlna huhau in kum 1 khatvei conference nei in, Zolai khantoh nading hanciam mapang khawm leng, i Zolai hong manpha semsem dinga, Zolai gelhzia tawh i minam sungah kigawmna, kithutuahna hong khang ding hi. Zomi sunga lai uukte le laigelh siate nuntakna hong nuam tuam zawdeuh kha ding hi.\nHih kipawlna tungtawnin i laibute Zomite omna mun khempeuh ah kizelin tungkim thei henla, tua tungtawnin mikimin Zolai simkha hileh i Zolai pen Zomi khempeuhin sim thei in, gelh thei dinga hong manpha mahmah ding hi. Tua bek hi loin hih kipawlna tungtawnin Zomi sungah laibu hoihnono hong tam semsem dinga, i minam sungah khantohna hong kibehlap kha ding hi.\n2). International Zomi Music Uplift Society – Leitung kiuli a om Zomi sunga Music uukte kigawmtuah in kalsuan sawma, ma lak ding ahi hi. Tua tungtawnin i musicte’n quality hong nei semsem dinga, hong manpha semsem ding hi. Tua bangin Leitungbup level a nasepna tungtawnin Music siamte nuntakna hong khangto dinga, sep tha man, hanciam tha man hong om dingin ka lamen hi.\n3). International Zomi Singers Association – Pasian thupha tawh Zomite pen la sak siam, aw hoihte ihi hi. Tua Topa hong piak i siamnate tu a sangin a manpha zaw semsem le i hamphat lawh theih nadingin Sungers te kipawlkhopna nei in kalsuan khop ding kisam mahmah hi. Tu ciangciangah eimau san ciat panin hanciamin kikalsuan a, khui khat i bawl nangawn pen a zuakna ding kibuai mahmah mawk hi.\nCihnopna ah meltheih hau in hong zuakpih ding ahaute’n khui bawl leh gam khempeuh, mun khempeuh tung zo a, ahamphat lawh kei phial zongin suplawh samlo cih dan hi. Ahi zongin meltheih nei mello khatin hong bawlin hong zuak ciangin ahuh, a panpih ding omlo ahih manin ama tunzawhna ciang bek mah ah zuak thei a, suplawh dikdek thei hi. Kipawlna kician nei in tua tungtawnin zuak hileng, kisuplawh lua samlo ding hi.\n4). International Zomi Culture Uplift Society – Leitung khantohna tawh kizui-in i omna mun zui-in kigamta, ki nungta ahih manin i ngeina hoihte kipaisan kha thei hi. Tua kipawlna in i ngeina hoihte manphatzia, kepcin huaiziate khangthakte tungah hong hilh, hong hawmsawn ding uh a, tua tungtawnin khangthakte’n i ngeina hoihte kithei, kitelin kikemciangto thei ding hi. Tua banah i zui dinga, namdangte lakah Zomi ngeina hoihte kipholak thei ding hi.\nA omsa kipawlnate ka hawmthawh man hi zenzen lo a, Leitungbup ah omta ihih manin leitungbup level in kalsuan ding hoih ka sakna a gen bek ka hi hi. A omsa Zolai zuunnate, Music Lapsannate, Ngeina Kemcing pawlte thupi in zahtaak huai mahmah uh hi. Kipawlna thak phuanin a masate nusia in, langpan ni, a cinuam ka hikei a, a omsate mah tawh khut kilen khawm, mapang khawmin International Level in kalsuan zoleng tu a sang i khangto zaw kha tam, tu a sang i sep tha man, i gim i tawl tha man a om zaw tam, cih ngaihsutna ahi hi.\nTuciangciang la khui bawlte, laibu bawlte sungah i haksatna pen a zuakna lam ahi hi. Meltheih hau in, a deihsak a panpih ding haute bekin sep tha man ngah zawdeuh/met lawh zawdeuh hileh kilawm a, meltheih neilote bel bangzah takin a la khui hoihin, a laibu ahoih phial zongin inn ah ciang vinven tam zaw pian hi. A tunga i gen Leitungbup Level in kipawlna nei in, a munmun, a gamgam ah kizom dimdiamin mapang khawm hileng a semte adingin sep tha man om dinga, a tawl uh diam tuam ding hi. Tua bek hi loin Zomite aa dingin zong manpha dinga hamphatna i ngahlawh thei ding hi.\nTuhun ciangin a etlawm i ngeina niik le puan, kizep kipuahnate pen aleh alotengin kisilh kiteeng ta a, designer te’n zong amau thangah dandanin hong khui gawp, hong bawl gawpta uh hi. Tuate ahang ngaihsun leng a zat dingzia le a manphatna telcian loh man zong hikha thei hi. Tua ahih manin Zomite’n i ngeina hoihte zahtaak siamin, amau munciat le amau hun tekah i zatsiam theih nadingin i kihilh, i kigenpih kisam hi. Tua ahih manin a tunga i gen kipawlnate khawng om a, tuate a munmun, a gamgam ah ma i lak ding kisam mahmah ta hi. Tua ahih manin kuama’n nong teklhialh loh nadingun hong thuum nuam ing….. Thakheh Zomi…. Dong Mung\nPrevious: Pasian’ Zia le Tong ~ GS Pau\nNext: Ngaklah kei in ~ Thangboi


url: =Malaysia ah 66th Zomi Nam Ni thupi takin kizang ~ Hau Za Cin :: ZOMI DAILY\nposted on 23 February 2014 at 10:53 am Lomkholna: Article, Hauzacin\nMalaysia ah 66th Zomi Nam Ni thupi takin kizang\nZomi Association of Malaysia (ZAM) leh Zomi Innkuan Singapore (ZIS) kipawl in a 66veina Zomi Nam Ni thupi takin Malaysia khuapi Kuala Lumpur ah 20 February 2014 niin kizang hi. Zomi Nam Ni zang dinga hong pai mipi khempeuh 4200 val pha a, Zomi Nam Ni zatna innpi sungah kitalo ahih manin a pua ah mihing tul khat bang nisa nuai ah tu dimdiam in thugen ngaiin lasak ngai dimdiam uh hi. Zomi itna leh Zomi hihna a angtang mihing hizah in tukum Zomi Nam Ni kimuak thei ahih manin nakpi takin lungdam huai a, mailam ah hih sangin kitamzaw semsem dingin makaite in lamen uh hi. Tuni zong nasep ni hi kei leh mipi hizah sang nakpi takin tamzaw lai ding kici a, nitak lam nasep kuanding zong honpi khat om ahih hang innpi sungah mipi dim mitmet in tu dimdiam hi. Mai lam ah innpi (Hall) a golzaw, a lianzaw a om hiam ciin kizong kha ding hi ciin makaite in gen uh hi.\nHizaha mihing hong tam theihna ahang pen gam nih kigawm a i zat man hilo in Zomi te kipumkhat semsem man hi ciin makaite in gen uh hi. Kumlui Zomi Khuado laiin Singapore pan a pai ZIS President Pu Hang Khan Lian leh ZAM President Pu Hau Khai te kiholimna panin, “Mai kum Zomi Nam Ni zangkhawm leng hoihlo ding hiam aw” na kici\nkha uh a, tua kammal hoih khat in dawn hong suangin a nungthuapte in semto suak a tukum in hih bang vai limci a kineithei ahi hi. Zomi Nam Ni hih banga gam nih kigawma a kizat pen a khatveina hi ciin kiciamteh hi. Mipi in zuizo in sem ngap peuh lehang Zomi makaite in thu mu, ngaihsun zo, zong mukhol ban mahmah uh hi cih kilangsak hi.\nSingapore pan Bus pi khat dimin Malaysia ah Zomi Nam Ni zang ding pai phei uh hi. Tuate hangin Malaysia ah om Zomi te thalawp in thapia a, tha ngahsak ahih manin mi tampi in nasepna pan ‘tawlnga’ pak in Zomi Nam Ni hong sim uh hi. Pawlkhat bangin ‘leave without pay’ la liang uh hi (nikhat sum ngah ding sangin ni khat Zomi pihte tawh hun nuam zat khop ding telzaw uh hi). Minam itna lian semsem a, minam zun nopna khang semsem hi. Malaysia gam sung bek pan hilo Singapore pan hong paite in Zomi Ngeina tuamtuam – Ton Lam, Lam Ngui lahna neia, Zolapi sakna zong nei uh hi. ZIS makaite in zong thugenna hun ngah ciat uh hi. Malaysia leh Singapore bek pan hilo in mundang, gamdang gam 4 pan zong hih Zomi Nam Ni zang dingin mi hong pai ahih manin thupisak diak a, tuate hong din uh ciang mipi khutbet ging ngaih penpen hauzacinhi.\nHunte nai 11:00 AM in kipan hi. Zomi a hong bawlpa pahtawina la: Pasian minthangta hen cih mipi dingto in kisa a, Zomi a hong bawl Pasian tungah lungdamkohna leh Zomi khempeuh adingin thungetna leh lungdamkohna Rev. Maj. S. Khup Cin Pau, Singapore in hong nei a, AMEN kici diamdiam hi. Zomi Nam Ni ah hong pai khempeuh muakna nasia takin ZAM President Pu Hau Khai in nei a, mipi in khut kibeng ziahziah hi. Nasep ni a hih hangin hong paithei tampi om veve a, hong pai theilo zong a tamzaw hilai a, amau omna mun ciat uh pan hong phawk mahmah uh hi cih hong gen uh hi. Zogam hong paal ciang Zomi Nam Ni in nasem in kuamah kuan kullo nawnlo ding hi cih hong phawksak hi. Hong kihel nuam, hong kihel theilote kiphawk in lungsim ah kiphawk mahmah hi.\nZomi Innkuan Singapore President Dr. Hau Za Cin in Singapore pan a hong paite maitang lahna a neih khit ciangin Malaysia a om Zomi khempeuh tungah hih bang vai thupi limci taka a bawl uh lungdamna thu gen a, nuamtaka Singapore pan hong paite a zindonate uh lungdam zong ko hi. Mailam ah hih banga bawl khop zel ding zong thupi a sak dan gen hi. “ZOMI THU” genna tomno tawh behlap a, tua sungah, “Zomi i cih pen kamphen kullo teng, ngeina kibang teng, Cimnuai a piang teng, etc cih bangin gen ding hilehang sun thapai in zong kigen khin zolo ding hi. Tua ahih manin Zomi cih ciangin Zomi hipah hi. A dang om nawnlo hi. Zomi cih ciang Zomi hi. India gam ah Zomi cih pen ko, na min dimdiamta hi ung. Noh tu’n na buaipih san uh hangin ko a kitel khinta hi ung. Tua ahih manin tu laitak, Kawlgam min kisimna ding vai ah zong “Zomi na kici un” ciin lai hong kikhak kei leh, India lam pan hong kigen tangtang kei leh lamdang na sa kei un, ko Zomi ka kitel zawh uh sauveita a mite hanthawn a kul lai ding lamuh thei nawnlo hita ung. Tua ahih manin kumpi in, i tenna gam kumpite in hunpha hong pia a minam min gelhna ding hun hoih hong bawlsak leh lunghiang hetlo in Zomi na kici un; mual ah i suak khawm liailiai ding hi. Hunpha zatsiam in Zomi ah pangkhawm in kigawm khawm liailiai ni. Tuni Zomi Nam Ni a thupisak mahmah khat pen ZOMI CUP ahi hi. Tuma kha khat sung tawntung Zomi min tawh na kikholhna uh thupi kasa a, na vekpi un champion vive hi uhteh. A gual tungtuangte lungdampih hang. A taktak in a kihel khempeuh a gualzosa vive na hih manun a thupi khin ahi hi. Zomi Cup ah na kihel limlim pen na gualzawhna hikhinta hi; nang a champion hikhin na hi hi. Tuni a Zomi Nam Ni sim a hong pai lak pan gam dang pek pan hong simte thupi kasa hi. Gamdang mun li pan Zomi hih san ah kisutuah khawm ihih manin thupi hi. Zomi Nam Ni lawhcinna dinga i sepkhopnate khempeuh a thupi hikhin a, i vek in a thupite vive ihi hi. Semkhawm i cihna sungah zong a lehsep ut om thei hi. Ahi zongin ‘langpanna a hatna mun ah gualzawhna zong lian a, a gah zong khumzaw hamtang hi.’ Zomi sungah mi thupi tampi a mai ah tu dimdem a, hong mitsuan dimdem uh ahih manin Zomi a minthangsak Zomi Personalities te i zahtak a, amau tawh i om ciang i angtanga, amau hong om man un i khamuang hi. Ka thukhupna dingah – the whole is better than the sum of its parts “Pum khat pen a kiphelkham gawmtuah kik sangin thupizaw hi, hoihzaw hi.” Zomi i cih pen hih teng kigawm Zomi hi cih sangin Zomi cih pen Zomi hi cileng thupizaw, hoihzaw hi. An invasion of army can be resisted but not an idea whose time has come ciin Victor Hugo in na gen hi. French Revolution pen a kinang zolo ding thupiang hi a cihnopna hi. Zomi huih nung in leitungbup a zelh laitak hi a, kuamah in nang zolo ding hi. Banghang hiam cih leh Zomi te hun hong tungta a, Zomi te khanglo in khantoh hithitna hun hong tungta a, kuamah in a dal zawh ding hinawnlo hi. Zomi hun hoih hong tunga, Zomi gim in leitung zel hi. Zomi aw, saipi pai in pai inla, khawl nawn kei in. Z: Zomite, hanlungciam khangto diam. A khangto diam Zomi te hi ciat dingin Topa in thupha hong piata hen. Satu Zomi. Zogam hong paal ding hi (by Lengtong Pauno la pan). Ka lungdam.” Mipi in cim hetlo in na ngai in lawp takin khut na beng ziahziah uh hi.\nZomi lasiam tuamtuam – Zero Band, Zomi Vocal Band, Manna Band, etc ban Zomi Education Centre pan Zomi Ngeina lam leh limcingna, lamna cihte tawh hun nuam takin kizomto deudeu a, a diak in Janet Lee in English leh Chinese la hong sak ciangin Zomi te vang hong pia in hong thupisak a, lungdamna lian diak se hi. Zomi Nam Ni pen Zomi bek hilo minam dangte in zong (i pupite gam pan, china gam pan cihnopna) zong hong uap uh hi. Zomi Vocal Band te in “Zogam Hong Ngai ung” cih la a sak uh ciang Zomi leh Zogam ngaihna hong puang semsem hi.\nTuate kizom toto kawm kal ah, a kingaklah penpen leh a kilawp penpen Zinmang thugenna hun ahi hi. Singapore pan hong pai lak ah Zinmang dingin a kicial Dr. Chin Khan Lun Guite, Research Fellow, National Technological University, Singapore zong kihel a, ama’n “ZOGAM ADING BANGCI SEP DING” cih thulu zangin nasia takin Zogam khantohnading i sepzia ding kidam hetlo in hong gen ziahziah hi. Amah a pianna Lamka, India ahih hangin tuni a hong paikhawm Zomi Nam Ni zang khempeuh tawh mi khat, sa khat ahihna gen masa hi. “Minam hihna kilaih theilo a, min tuamtuam in hong kilawh hangin i minam hihna kimangsak thei tuanlo hi. Gentehna in numei paktat khat a min khelkhel in mun tuamtuam ah kizuak taleh a numei hihna kikhel tuanlo a, a minam hihna zong kikhel tuanlo hi. Zomi i hihna pen midangte in min dang tawh hong gen uh hangin a bei hituanlo hi. Zomi leh Zogam khantohna dingin bangci sep ding cih thupi hi. Nasem hoih khat in minam minpha sak a, a sem hoihlo khat in zong minam minsia sak hi. Tua pen ngasa uih khatin ngasa bawm sunga ngasa khempeuh a namsia suaksak tawh kibang hi. Mawtaw kilhna khat kisia leh a mawtaw a siatsak mah bangin makai hoihlo khat in minam sung siatna tampi piangsak hi. Tua manin Zogam adingin na i sep ciangin – i gen bangbang sep kul hi. A gen baih hi, a sep baihlo hi. Kigensak le hang i vek in a gensiam vive hi ni. Ahi zongin a sep taktakk ciang a semzo kitamlo hi. Tua manin nasem dinga makai dinmun ngahte sepna neumuh kei ni. Gensia kei ni. Ei zong amau dinmun ah om leng sep taktak ding baihlo hi. Makai ciang a suak dingin mite in thu tampi, vai tampi na palsat uh hi. Hawmthawh kei ni, tawsawn in a nung uh thuapzaw ni. A sepzia hoihzaw i theih leh zong ei hun cianga i sep ding danin koih ni. Zomi makaite hawmthawh huai het tuanlo uh hi. Midangte makaite zong Zomi makaite zah hi deksuai tuanlo uh hi. Tua manin makai na hih leh makai sep ding sem in. Nungzui na hih leh zong nungzui nasep sem phot in. Nang makaih hun zong hong tung ding hi. Mawhpuak kinei ciat a, sep theih kinei ciat hi. Kizahtak tuah ding ahi hi. Mualpi leh Zulei in tungnun kituh hi, kici hi. Mualpi in, “Nang Zulei maimai in bang sem thei na hiam, kei mualpi in huih khawng ka nangzo a, ka tungah singkung tampi po hi,” ci hi. Tua leh Zulei in dawnga, “Nang hih tungtun na vut let thei hiam, singgahte na sukham thei hiam?” ciin a dot ciangin a hih theihloh lam phawk hi. Zomi khempeuh in sep theih kinei hi. Ei ngaihsutna bek ‘hi’ sa vilvel lo in mite ngaihsutna zong telsiampih ding kisam hi. Zogam ading a sem vive ihih manin i septheih ciat thasiallo ding hi hang. Minam bup in Pasian muang ni. Pasian na muanna pen na mipihte tungah na nasep ciangin kilangsak in. Na mipihte in hong muan ciangin na Pasian muanna zong hong tel semsem ding uh hi. Zomi khansau hen. Ka lungdam.” Mipi ading bek hilo, makaite adingin kam bek hi nawnlo, a kimuthei a sep khiatna tawh kalsuan ding, lakkhiata dingin Zinmangpa hong hanthawtna ah mipi daidide in thu kingai a, hi kisa ciat ahih manin kha pet teta kawm in khut kibeng ziahziah hi. Dr. Lun pen khangthak Zomi laisiam bek hilo in Zomi Innkuan Singapore ah Khangno makai zong ahi hi.\nGaltaite a kem dinga leitung gam khempeuh kipawlna pan a kibawl United Nations High Commissions for Refugees (NHCR) te taangmi numei thum Mimi, Grace leh Yin Wei te hong kihelthei uh a; International Catholic Migration Commission (ICMC) pan zong numei nih Jacky Lee leh Santha hong uap thei uh a, Zomi te hong khual, hong huaina bek uh hilo in amau lungdam ni hong lungdampih ahih manin i minam ni hong thupisak tuam mahmah hi. Thank you Mimi, Grace, Yin Wei from UNHCR and Jacky Lee and Santha from ICMC for gracing the auspicious 66th Zomi National Day and encouraging us to keep, preserve and practice our Culture, Traditions and Community spirits. We are much encouraged and thankful for gracing the most auspicious celebration of the Zomi.\nPa Khup Khawm Mung, Secretary, ZIS in tu laitak a leitungbup a zel a sa vilvel Kawlgam Kisimna thu kicingtak in mipi theih dingin hong genkhia hi. Zomi cih pen gam mi in a kiciamteh nailo ahih manin914:ZOMI cih gelh ding patauhna ding omlo hi. Gamdang mi leh Rohingia te ading a koih pawl om cihte ahih loh dan hong gencian a, mipi patauhna teng hong bei pah hi. Zomi kici leng gammi hihna (citizenship, taizinta) khawng a bei pah ding a lauhna omte ahih loh lam hong lak hi. Code neisa pawlkhat in a omsa sangin Zomi mah ah kigawm lehang i mailam ding hizaw ahih dan zong hong gen a, kitelsiam mahmah hi. Zomi te pum khat suak, khe khat khai a, mual ah suak khawm liailiai dingin tutung mi kisimna pan in i hih theih tampi om hi cih hong pulak a, hong telsak a, hong hilhcian in lunghihmawhna tengteng hong gencian hi. A video mahmah tawh hong lak in, computer sung pan a kihih ding dan lianlian mah hong lak thei a, tua ciang min gelh ding dan, biakna gelh ding dan, minam gelh dan ding cihte a vekpi in muhtheih in (visual presentation) tawh hong thuahpah ahih manin a tel baih mahmah hi.\nZOMI CUP ah gualzawhna a ngahte leh kimawl a siam tungtuangte pahtawina a kineih khit ciang ZOMI CUP piak khiatna ZAM President in hong nei a, mipi in khut kibeng ziahziah hi.\nZomi sung pan party khat bek i neih te taangmi in Philip Khaipu in, “Zusa khat in a tanu pasal ding leitungah a hat penpen a zon leh a tawpna ah Zusa mah tawh kitengsak hi,” cih tangthu tawh Zomi te i kual vakvak nop hangin a tawpna ah Zomi bek mah ah kitung ding hi cih hong gen a, mipi in kitelsiam in Zomi simloh midang i suah nop hangin “Utong tangsa va-ak tang” bek i suak ding cih hong lak hi.\n“Nang kua na hi hiam?” cih limlahna Zomi Christian Fellowship, Canaan te hong neih pen mahmah in mipi lungsim hong la in ka gei a tute bang a khitui uh lam zilzial hi. Mite in bang min bang minam hong ci zongin na hihna taktak na khek thei tuan kei a, na minam pen sum metngahna, hamphat ngahna tawh na khek thei tuan kei hi. Puan tampi silh thuah neunau bang hilel a, mite in na hihna thei nuam in na puan hong suahsaksak dinga, a tawpna ah na hihna taktak mah hong kipholak veve ding hi, cih hi. Lungsim hong vut in, mit hong tai sak a, kitel mahmah lel ahih manin Zomi hih ding a haksatloh dang hong theisak hi.\nLa makaite khempeuh in a maiguala tu teng stage tungah hong samto in, “Zogam lei aw sawt nawnlo ding” cih la, Zogam hong paal hun ding a sawt nawnloh ding muhna la hong sakpih khit uh ciangin Rev. Suan Cin Hau in hong pai mimal khempeuh tungah leh hong uap mite khempeuh tungah lungdam kohna gen a, tua khit ciangin Rev. Dr. Cin Sian Pau in thupha piakna tawh hunte khak a, nitak nai 5:30 P.M. in hun kiman hi.\nZolia leh Zotaang te in maan kizaih khawm in hun am mahmah uh a, ut mahmah lai taleng hun in hong ngaklo, a nuamzaw hunte i masuan hi cih bangin “Mai kum ciang a 67th Zomi Nam Ni ah kimu kik ni maw” ciin khitui mualtuang in ka kikhenta uh hi.\nTopa in Zogam leh Zomi hong huai denta hen.\nPrevious: Kammal kilawm pawlkhat (Azom Feb 21)\nNext: Satu Ringgit Malaysia ~ Hau Za Cin


url: =Etteh huaite enteh (2) ~ Thang Siangh :: ZOMI DAILY\nposted on 8 April 2015 at 10:11 am Lomkholna: Article, Thangsiangh\nNikhat dainawl innkhat hong kaangh hi. Khuahun a sat mahmah laitak hi. Nitak naigiat hunpawl hi-a, vok-an huanna meipuak leengthem pen pat kaapsa a kikoih tung tu hi. Tua panin mei hong kuang hi. Taangkona tausaang tungpanin daak saatin kiko hi. Meiikaatna inn koilai-ah om ci-in kuzaza-in hilh hi. Innkiim dimin khangno pheikhai thei khempeuh hong kim ziau hi. Numeite in tuiphel khatciat tawh hong delh uh hi. Pasalte in tuiphel saangkhia-in buak tawh saat tawh thuah hi. Meikuang baba pen tawmvei sungin saatlum hi. Kawlte khat in, ” ko Kawl khua hipeuhmah leh khuazangin tum ding hi” ci-in gen hi.\nKhatvei meigong khat cisanatin si hi. Kei zong khuultote huh dingin kapai hi. Kei, niangbeel phungah hong tusak hi. A khawl masasa haitehin numeino khat in hawm hi. Khangnote pen a seemnuam kituhin kilai dekdek uh hi. Naikhat sungin hongzo ziau uh hi. Kawlgam ah Christian hankhuuk tawhna munah zong kapai ngei hi. Khat in toto a, adangte ciamnuih genin nui nahnah uh a, khelh ding ngaihsun lo uh hi. Upa khat in a khel ding bankaih ngiat hi.\nKhatvei, sanggam sumbawl khat kithat a, Aizawl khuataw ah kiphum hi. A sawtlo-in a luang la dingin kapai uh hi. 1963 kum ahi hi. Mihing guk kapha uh hi. Tua hunin Tonsim leh Aizawl kikal khakhat jeep khatvei bek paizo hi. Kumpi in lamlian a tawhsan laitak ahi hi. Khe tawh nisagih kapai zen uh hi.\nMisi kaphot ciangun a luangbupin muatlo-in na omlai ahihmanin, niangteh kuanghawm lian mahmah sungah kaguan khit u ciangin guatawn tawh puak ding ahi hi. Tua laitakin Aizawl khua ah Chief Minister Pu Saplawnga in a sep laitak ahi a, ama huhna tawh Taiban kangah uh hi. Khuakhat khit khuakhat kisaang lianlian uh hi. Ciaugun gal eilamah nga-in hong nusia uh hi.\nTamvei a puakha kidemin sauvei a puazo kituh uh hi. Pawlkhat mapai-in kisut uh hi. Hibang kidemna pen ahoih kidemna hi a, minam domto ding kidemna ahi hi. Kavante uh hong saangkhia-in hong guakpai sak uh hi. Hih mite tlawmngai hi, ci-in buhtang, meh hong pia uh hi. Kapailam un, Ciau panin niguk kapai pen u, nungdelhin taitai kahihman un, nilii sungin katung uh hi.\nCiau panin Haimual khua dong kapua uh hi. Haimual khua katun uh ciangin Taiban kangen uh hi. Taibaan pia cih genvet kei o, misi pua ci-in zing hong tung sak lo hi. Haimual panin Tuitawh kadelh uh hi. Gamsi hong kipua ci-in inn simah sawlhing nabaang uh hi.\nChristianity zatsiam ni\nSanggam Mizote pen Christianity zatdan siam a, limci takin na khansuah uh hi. Etteh huaite enteh leng hoih hi. Tua kacih ciangin Mizo suak ding, Mizo kampau ding kacihna hilo hi. Etteh tuakte enteh ding hang a, sepkhop theihna khempeuhah seemkhawm ding hang a, unau bangin i om ding hi.Ngeina hoih tawh minampi i suahna dingin kipuahin ih khanpih ding hi.\nKapteel khua-ah Lawki beina pawi kibawl hi, ci-in email sungah kasim hi.Ih khantoh pih zotam, ci-in lawptakin kangaihsun hi.\nSanggam Mizote kipiakzawhna uh bulpi pen Christianity zatsiamna pan hikhin siksek hi. Mi hehpi theihna, thumaanna, pumpi thatang leh neihsa dongin piakngamna, gam leh minam huutna dingin nuntakna dong piakngamna zungpi pen Christian zungkhakna pan ahi hi.\nJesu thuhilhna khempeuh practical a zat dingin sin pah uh hi.Zong siam uh hi. “Nangma pumpi na it bangin na innveengte it in” ” Nang tung a hong kibawl ding na deih bangin midangte tungah bawl in,” Keimin tawh naupangno khat tui haikhat nasuah ciangin Kei tungah hong bawl nahi hi”cih kammalte nuntak pih hi.\nBiakna, Pawlpi kibanglo cihtawh kideidanna omtuan lo hi. Pasian thuzui Christian ahihna uh thupi sak zaw hi.Tua ahih ciangin gam leh minam buppi-in thupha ngah a, tu-in ei phakzawh ding dinmunah omnawn lo hi. Kawlgam pan a pai anduh gilkialte nasep naguan uh a, hoihtakin omna napia uh hi. Guta tatsia ukzawh lohin omphial taleh, ” kan unau te” ci-in panpih tantan uh hi. Uzaw lungsim, nampi lungsim icih pen tua hipah hi.\nMitkeuh ding a kithawi Zomite in, kiim leh pam khuadakin ahoih khempeuh i enteh ding hi. Pawlkhatte in Zomi hoihna bek gen ding, ahoihlohna genlo ding a ci om hi. Socialist kumpi mittaw sak policy ahi hi.\nUSA taangthu sutte in, abeisa hun a thanemna a gallelhna, azawhna sutsutin, kipuah uh hi. Enzong i thanemna kanin, a damna ding zatui zong imuh dongin zonding hanciam ding ahi hi.\nZomi it kineih tampi pen neektawm zonna hi a, tua bang mite hangin kikhenkhapna nasia tektek zaw hi. Kampau zui-in kikhen hi. Beh leh phung zui-in kikhen hi. Amun-amual zui-in kikhen hi. Tulaitakin Zomi a khenkham pen Christian kinensuahna pan ahi hi. Zomi Christian kilomkikna panin kipumkhatna hong om pan ding hi. Ih Christianity zangsiam ni. Thang Siangh\nPrevious: Ka sungthu kiukhat (3) ~ Deih Tung\nNext: Bang hanga Gamdang pai nahiam?


url: =Ngeina Khangkhaan nading ~ Pu Zokhai :: ZOMI DAILY\nNgeina Khangkhaan nading ~ Pu Zokhai\nposted on 27 September 2014 at 2:55 pm Lomkholna: Article, Literature, Zokhai\nZomi Laaizom Ngaihteng, Tutak-in, “Zomi nacihcih-uh, na’ ngeina kician mahmah, akhanghaam mahmah khat honggen/honglak sin-aw, azom honggen/honglak behlaai sin-aw” hongkici zenzenleh bang I-gentam?\nPawlkhatte-in, “Zolai” lakding uhhi. Zomi sungmah pan-in “Tua Zolai hizenzen kei-e, Tedim/Tiddim Chin akici veleh” cihsan laaiding uh-a, akhankum zongsuk kiikleh 1930 kiim-a J. H. Cope -in Roman alphabet-tawh hong pattah hi-in, Leitung Gaalpi 1na (The First World War: 1914) nungsang-a apiang ahihteh khangmoi luazeen-e, hong kicihsak khathei dinghi.\nKhenkhatte-in, “Zopuan” lakding uh-a, anti-Zomi peuhmah-in, “Tua zenzen laaizang 1960 nungsang ciang-a Col. Khen Za Moong-in design agelh hi-in, designer-pa mahmah “Zomi” kici lopi, tu-inzong nungta laaiveh, naak khangmoi nalawmlawm-e, na’ ngeina-uh hongkici leuleu khalel dinghi.\nMinam khat’ Ngeina cihciang-in, pau leh haam, la leh laam, khutsiamna pupa’ khanggui zuui-a akizomto tawnzia, zatziate akip leh abul penpente ahihi.\nPau: Zomite’ kammal athuuk leh akicing mahmah-a akizangh tampi om-a, ‘pau’ I-cihpen abeisa hunte-ah “awsuah (accent)” genna-ah kizanghtaang ahihman-in “paukam (language)” leh “kampau (speaking)” ci-in kammal piicing-in kizuun-hi. Hiah “pau” bek-pen na’ genkhiat kammal (word of mouth)-in meelcik theiciat nihang. Lpd: na’ pau kidawm-ou (watch your mouth) cihbang-in kizangh-hi.\nPupate-in “lai” neilo ahihman-in thupiang (dahna, nuamna, nopna, gaalmat, samat, gualzawhna cbt) khempeuh “La (Song)”-tawh ciamteh uhhi. Tua late ahunzil-in sazeel uh-a, khangsawnte kitaaibaan suksuk ahihman-in “La”-pen pupate’ hinkhua zungpi khat ahihi. Lpd: Khuasaat takciang-a aphuah-uh la-pen tua khuasaat taangthu ciaptehna document kician penpen khat hipah-a, khuasaat kua, kuateng-tawh, bangziak-a, cihte ‘la’-tawh akiciamteh ahihman-in “La-pen Zomite’ Ngei Thupipen” ahihlam phawkthak ciatding kisam-hi.\nLa: Pupate-in ‘pau’ sang-in ‘la’-tawh upazil thupite aciapteh-uh, aphuah-uh mahbang-in ataangpi-in “Lakam” theikim simsim-uhhi. Nungak leh tangvaal kiheel nangawn la-mahtawh kiheel, la-mah kipaih, akiphuaksa azangh-tawh, aphuak suklianlian-a apaih-tawh nasialua uhhi. Zola Awluan guipi nei uh-a, gualbaan tumging (modern music) awluan-tawh kinahvawh hetlo-hi. Lapi (lazek: Ton hun bek-a akisa, sih hun bek-a akisa) ahizong-in, gaalla, sala, zawlla, laphei, latung cihte awluan kidang diimdiam-hi. Ka’ neulaai thumangmawh khat; innlak pate khat Tual Biakna sung-ah hongsih ciang-in ka’nu zuui-in ka’ sihgaalna-ah akisa la khat ka’ meelcik-hi.\nTua la-pen leenciil hun, zawlleenna khat-ah ka’ sak huauhuauleh apu-in akiim-apaam tuibuuk phih seuhseuh-in, hongsam-a, mundang-ah mawksak theihloh ahihna kiciantak-in honghilh ciatciat-hi. Thupi kasa mahmah-hi, banghanghiam cihleh Zomi pupate-in ahunzil amualzil-in “la” sa uh-a, mawksak hetlo, thupi, zehtan bangphial-a zahtaakbawl cihpen “Zomi kahi” cih giapgiap ngam nading tawsawnpi khat ahihlam khuasikmul tho liang-in kaphawk-hi.\n“La” naakpi-in thupi-a, hih late sa lecin, Zopau apau-thei ciangciang khat-in thei kilkel loding-hi, banghanghiam cihleh athuuk mahmah, kammal leh awsuah atuam vilvel “Lakam” vive-tawh akiphuak ahihman-in pau-theih maimai ciang-tawh “la’ deihna” kithei hetlo-hi. Hihpen “Zomi na’ hihna, ka’ hihna akipsak, teci apang thuguipi” ahihi.\nAhihleh nangmah-in tua late’ lak-ah “dawng bangzah meelcik/sa-thei na-hihiam?” hong kicileh:\n“Thinglua, khit nauhciahlua, haivaai, saktheih neikeng, zong neihsawmkeng, thupi sahiaukeng, khantohvaai keilua….” aci tampi om khading.\n“Kei ka’ pilehpu pan-a Tapidaw hi-in, Zola theih neihiau keng-ei, zong kisam sakeng, biakna-tawh kikaih sakeng, lawki-vaailua hilo-maw……” aci-zong tampi om khading.\n“Ko Tedim/Kawlpi/Yangon-ah neutuung pan-a teeng kahih ciang-vua, hih Zola vaaivaai tepawl kiza-kha vetlo, kithei-kha vetlo, kan-a nei hiaulo….” aci-zong tampi om khading.\nHih dawnnate naakpi-in tualniam-a, ‘hai mahmahna’ ahihi. Minam abawl Pasian-in atuam-neih mahmah Israel-te bangpen Abraham’ khang-a kipan tuni ciangdong angeina-uh pomkip uh-a, mi’ nuai-ah om tuanlo, tua ngeinate akepbit man-in tualniamlawh tuanlo uhhi. Khazihmi (Tapidaw, Christian) I’ hih seemleh pupa’ ngeina naakpi-a kepbitding, puahding, zuunding thumaan ahihi, banghanghiam cihleh ama’ piankhiatna pupate athupisak mi-pen mipil ahihi.\nDawnnate-pen “ama’ minam, phung, zung atheilo ganhing tanzil” hi dektak ding-in ka-sehhi. Khantohvaai-ah akhangto minamte-in amau’ ngeina hoihte leitung-a minam tampi-in atheihpih nading-in tawsawnna lam-ah thahaat mahmah uhhi. Lpd: English te naakpi-in khangto uh-a, adiak-in Christian akici khempeuh-in English te’ la awluan-tawh Pasian phat uhhi. Tua la awluan-pen Topa ZEISU’ hun laai-a phatna la awluan-tawh kidang-hi, Judaism leh Islam te’ la awluan-tawh phatna biakna kibawl hizaw laai-hi.\nTua hileh a-Zomite’ khantohvaai acih abang ahitam? Ngeina nusiatna-pen khantohna hi ngeilo-hi. Pilehpu Khazihmi ahih seemleh lazek ahilo ngeina late-beek hong hilhding-uh amau’ mawhpuak hi-a, honghilh kei-uhleh “ka’ beh, ka’ khua, ka’ minam hibang-hi ci-in ka’ tapa hilh keileng” tua-tawh akisuun ahihi. Akhangto minamte tuipi gaalkhat akaai zong-in angeina-uh, ala-uh, alaam-uh, apau-uh kihilh ciatciat uhhi. Zomite bang I-cici uhhiam?\nPupa’ khutsiamna; patkol, patkaapna, muiitung, muiiphei, siåm (siåmbu: ciampeek, ciangtang, tukot, nahvawh, siåmciang, kolka, kolpum, pumlawng, duap, sakuhling…), mawngthaak, puandum, puanlaaisan, khephiau, teipaak/teipi, tualmeisah (meisuang/flint, leè – pat bang-a aneel phiuhpeuh, sekta – siikseh neulo), khi (khibah, khipi, khisan, simkhi,vaaihuupkhi, khinaal, cbt) buuk, zubeel, zupeeng, tu leh hei, lawh leh ciang, beem, cbt.\ntumtheih vante – khuang, sialkii, guasok, phiit (pumpa or mau-tawh kibawl), lawingeet, kibik, kilong, dingdong, taamngai, liamlo, guasem, cbt.\nHirte Leitung Gaalpi Masa mapekpek pan-a kipan pupate’ vanzat hi-a, kuama’ kiang pan-a aciintawm-uh, namdang khatpeuh pan-a alaak-uh hilo-hi. Gaalpi Masa madiak 1880 kiim pan-in siik alianpipi mu theita-uh ahihman-in zaam seekthei uh-a, Kawlmaang leh English te akido ciang-in Manipur kuam leh Assam kuam-a anusiat-uh thaute ngah-uh ahihman-in thaubu seektheih hong kipan uhhi. Tua nangawn Falam-te Pu Am Thawng akicipa’ seek-pen kei’ khang ciangdong thaubu hoihpen-in kizong vangvang laai-hi. Deihna-ah, Zothau, Zaam, Zolai, Zopuan cihte zaandiak vante hi-a, ngeina vante-a lahding moilua-hi.\nZopuan amaantak-pen puansilh hilo-in puandum leh puanlaaisan hi-a, khephiau leh tanghciin te-in anuazuih ahihi. Zopuan designer pa-in ama’ pian mapek-a pupa’ ngeina puan meelte akim ding-in hong gelhsiam ahihman-in thupi-hi.\nAtunga vangil, ngeina khampaalnote bangzah I’ keemlaai, I’ neilaai, I’ theilaai uhhiam? Zepthuah akuullo, pupa’ khutma Zogam-ah bangzah I’ neilaai uhhiam? Khangsawnte I’ lahding bangteng neilaai I-hihiam? Hihte-in minam khanghaam, minam kip, minam guipi-nei I-hihna lahsil (evidence) manpha mahmahte ahihi. Tu-a kipan-in zongkiik, kankiik, zamkiik-in nungta sakkiik lehang, Zo Tuunnu laukha amuang diaive! Zomi Pasian’ Thupha! Zokhai\nPrevious: ZAM Thupuak :: 28 September 2014\nNext: Lawhsapna pan Lawhcinna ah ~ Hau Za Cin\nTitanic tembawpi ~ Tdkhen\nTuunnu Zuapa tha khek ~ T. Sawmlian


url: =A mainawt den luitui :: ZOMI DAILY\nA mainawt den luitui\nposted on 30 May 2018 at 1:25 pm UTC+9:30 Lomkholna: News, Siamsin\nHuih leh tuihual in lelh neilo hi kici hi. Huihpi leh tuihual te a dalzo ding haksa mahmah hi. Tuihual te bek hilo in luitui neuneu te in zongh zawhlah neipha lo hi. Lui sungaa suangtum pipi te taihtaih aa neusak zo hi. Tuk tun tui a tamciangin suangtum lianpi te lumletmang zo hi. Singkung singhiangte in khawlsak zo lo hi. A kawi a mam cilo in leitangh te zongh taihtham mang zo hi.\nA lum a vot, nisa guahzu cilo in luangluang den a hihmanin kikhaktan zolo hi. Khawlhun nei lo in paipai hi. Maitang zahtak tuam neilo hi. Lau nei lo hi. Kihtak neilo hi. Tua hangin a tawpna dingmun a hi tuipi a tun madong luangsuakzo hi. Tua pen tui ii pianzia a hihi.\nLawhcin nadingin hih luitui tungpan tha i lak ding kisam hi. Luitui in cikmah hun in lungkia ngeilo hi. Lehluan ngeilo hi. Nungkik ngeilo hi. Leitungah i tuntunna ciangpan mainawt ding a hihi. Haksatna suangtum a om zongin nungkik kei in. Haksatna singtum a om zongin nungkik sawmkei in. Nitang nagawn a kimuhloh guamthuk sungah na pai zongin mainawt lai in. Nungkik ngeikei in.\nHong khaktan khempeuh a hun a cin ciangin na taihtham ding hi. A hun a cin ciangin na paisan zo ding hi. Paipai, khawlkik ngeilo, nungkik ngeilo in na painak leh na tupna na tung ding hi. Haksatna khempeuh thakhat in kizo thei lo hi. Kalkhat tawh gal kikah theilo hi. A hun a cin dong lungkia lo aa kalsuan ding a hihi.\nPasian in mihingte a mainawt dingin hong bawl hi. A beisa hun tawh buai den lo dingin hong deih hi. A beisa dahna, kahna leh khasiatna te nusiat ding thupi mahmah hi. Nung heihei lo ding hi. Pasian in ih nunglam ah bangpiang hiamcih i et nading mittang hong koihsak lo hi. Mainawt ngiat ding, mailam en ding in hong bawl hi. Ih mailam ah mittang hong koihsak bek hi.\nNa pai nading mitsuan in. Na painop na lampi tangtak en in. Na deihna, na tupna mitsuan gige in. Na lungtupna dong na tun mateng paisuak in. Lungsim cihtakna tak tawh napai leh na zo ding hi. A kicing dingzah lungsim cihtakna na neihleh lawhcinna tuipi na tung ding hi. Siamsin Library\nPrevious: Vanleng sungah Bomb omhi cih kikhemna hangin Passenger te kiphugawp in mi 10 liam\nNext: Tattoo kigelhkhial ahih manin nupi khatin atapa amin laihsak


url: =Zomi Daily : Online News & Magazine (www.zomidaily.org) Tangthu tomno… (Milestones) - Laibu Saal\nHome > Thuluui/Articles > Zomi Daily : Online News & Magazine (www.zomidaily.org) Tangthu tomno… (Milestones)\nZomi Daily : Online News & Magazine (www.zomidaily.org) Tangthu tomno… (Milestones)\nZomi Daily : Online News & Magazine (http://www.zomidaily.org/) Tangthu tomno… (Milestones)\nHihni in thalmual.com domain register kibawl in “Online News & Magazine” nasep akipan ahihi. Website bawlnading in Joomla CMS kizang masa a, tuahun laitak in Joomla Version 1.0 bek hipan hi. Hih hunlai in Zomi sungah Website kician tamlo ahih manin, Zomi te’n Online tungpan thuthak lathak nuamtak in a simtheihding uh lunggulhna leh deihsakna tawh ahithei bangbang in News leh Article tuamtuam ki kaikhawm a, Website tungah ki suaksak pahpah hi.\nHihni in zomiinnkuan.org domain register kibawlbeh a, thalmual.com tawh laihding geelna kinei hi. Ahi zongin Zomi Innkuan Singapore (ZIS) in azatzatsa zis97.org pen alem nawnloh ciangin ZIS Oficial Website dingin ki piakhia hi. Leitungbup Zomi Innkuan (LZI) hongkipat ciangin zomiinnkuan.org domain pen LZI makai te’n lunggulh mahmah uh a, ahi zongin ZIS adingin aki piakhin himawk ahih manin leitungbupzomiinnkuan.org azangzaw uh hongsuak hi.\nKum 3 sungbang thalmual.com tawh Media nasep akisepkhit ciangin Zomi sungah a tangzaizaw leh Zomi khempeuh in anekkim theihding lunggulhna tawh zomidaily.com domain register kibawlbeh a, thalmual.com sung aom Article khempeuh zomidaily.com ah kituah hi.\nKhangthak Zomi Nungak, Tangvalte’n ih Zolai leh Zopau akepcingnop nading in Zolaitawh nisim in thuthak suaksakding\nTo promote Zomi & Zolaito the world\nZomi Daily pen Zomi sungah nisim thuthak tuamtuam kizak tuahtheih nadingin News Portal kiciankhat ahihtheih nading kilunggulh mahmah hi. Tuaban ah Zolai tawh akigelh, Zomi te phattuamna hong piatheiding thului Articles tuamtuam zong kikaikhawm in kikoih hi. Zomi Daily in Zomi sungah sim leh mal, khua leh tui, beh leh phung, pau leh ham awkaih deidan aneihloh banah Biakna (Religion) leh Gamvai (Politics) te ahzong guptuam, paihtuam kineilo hi. Tuaban ah Zomi te biakna, upna Denomination tuamtuam ahi RC, Tuiphum, AG, SDA, EBC, Laipian, etc… cihte laigelh sungpan Zomi te ading phattuamna aomnakleh kisuaksak hi. Gamvai Politics thuzong ahunzui leh thuthang ombangbang in kisuaksak theizel a, ahihhang Politics lamah koimah kipawlna tawh kisawhkhalo hi. \nGamvai, Minamvai, Biaknavai cihte banah leitung sumzonzia (Economics), ki makaihzia (Leadership) cihte akipan Technology lamdong in aomthei bangbang kisuaksak zelhi. Laisim Zomi te kikal ah Media ihcih mahbang in Kaingawi septheihding kilunggulh masapen ahih manin, nakhempeuh alaihawl, alailak ah “Moderate” takin kisuaksak, kipulakkhia a, mikim leh Zomi kipawlna khempeuhtawh ki uitui takin sepkhop bawlkhoptheih nadingzong lunggulhna lianpi kinei hi. Zomi Daily pen mimal leh kipawlna khatpeuh tungah ki ngalo a, sum leh paai lamahzong tuciangciang Financial Independance takin kuamah ki konlawhlo hi.\nZolai ngiattawh thului leh thuthak tuamtuamte Zomi Daily ah ahunhun in koihzawh nading kihanciam mahmah hi. Manglai pan inzong Zolai ah lettheih bangbang kiletkhia a, siamman leh telman hilozaw in ukna leh veina banah Zomi sungah kisapna aomman in aki semkhia hizaw a, khialhna leh kicinlohna tampitak omding hi. Mundang Website tuamtuam paninzong akilasawn tampi omkhading a, Direct in akilasawn peuhmah aneite leh laigelhte zahtakna tawh “Source:” ci-in atawpna ah kigelh hamtang dinghi. Akigelh khalo aomlehzong hehpihna tawh ongzasak kik un. Hihpen Zomi sungah Copyright Infringement tawh buaina aom liannailoh hangin Media lam khatlekhat zahtak kipiakna, Credit kipiakna hi a, Source: gelhdetding Zomi Daily in thupi kisa mahmah hi.\nZomi Daily in “Public Domain” kibulphuh in na kisem ahih mahbang in, Zomi Daily website tungah konggelhkhiat uh thului, thuthak khatpeuhpeuh suaktatak in na Website leh laihawmte ah nakoihsawn theihi. Zomi Daily tungah Credit piakding leh piaklohding cihtepen alasawnte mimal ngaihsutna tungah ki ngazaw hi. Migelhsa thului, thuthak khatpeuhzong ei gelhtawm bangin tawmkhatcik laihin puahtawm cihte kizanglo a, Zomi sungah Media a ukte’n ihzatkhak hetlohdingzong thupi kisa mahmah hi. Zomi Daily ii sepleh bawlna tawh kisai kisapna, hawmthawhna, kuppihnop cihte aomleh zomidaily@gmail.com ah nong kuppih nadingun kongzawn uhhi.\nZomi Daily ah suahsakding in Articles, News theihhuai tuamtuam hongpuak honggelhsak khempeuh tungahzong lungdamna lianpi kong pulak uhhi. Zomi Daily is an online news portal for Zomi around the world. Nowadays, Zomi people are scattered all over the world, and internet is the best tool to keep in touch each other. Thus, Zomi Daily takes initiative to let Zomi people stay connected online, especially on www.zomidaily.org. Plenty of Zomi News, Zomi Article, Zomi Poem, Zomi Song, Zomi Video, Zomi Culture, Zomi Literature, Zomi Philosophy, Zomi Lifestyle and anything related to Zomi are compiled here, JUST FOR YOU.\nZomi Daily Website is showcased on Joomla Community Showcase Portal since 03 April 2011 http://joomla.org\nZomi Daily :: Online News & Magazine\nZomiDaily Media i tup leh ngim, kalsuanzia pen minambup huam Media phualpi in kaciamteh a, hibang ngaihsutna hoih hong phuangkhia, Chief Editor te zong zahtak huai ngimngiam kongsa hi. Minam ading ngimna kician tawh kalsuan ZomiDaily hangin angtang ing. Khankum sawt in Zomi Nampi ading akizang paisuak Median nasepna ahih ding ka lunggulh hi.\nZomi Daily Website pen Joomla CMS tawh akibawl masa ahih mahbang in “The Joomla! Community Showcase” ahzong hong helsak uhhi.\nGZA (Global Zomi Alliance) apiankhiat nadingin Singapore gamsung ah 2011 April khasung makaipi te aki muhkhopding ciangin gamtuamtuam pan sunsiah tunna aneinuam Zomi te’n Online tungtawn in apiaktheih nading Zomi Daily Website tungah ki vaihawmsak hi. Ni 10 sungkhawng bekbek ahun ki ngahlai himah taleh Zomi Daily Website tungpan in Online Fundraising akibawl pen US Dollar $850 (Singapore Dollar $1013.69) ki ngahsakziau in, aki ngah khempeuh avekpi in Singapore aom Rev. Nang Sawm Piang tungah kikhak pahhi.\n2012 kum Faisal Cup ah aki helding ZEC Football Players sangnaupang te ki mawlpuan Uniform Team khat aiding ki panpih hi.\nMan Nuam Mang (Delhi) Operation huhna\nLia Man Nuam Mang pen Saipimual khuami Pa Go Za Thang tanu hi a, Delhi ah alungtang (Heart) vang ahih manin Operation bawlkulding cih Sia Lalpu in Zomi Daily tungah huhna hongngen hi. Heart Operation bawlnading India sumin Rs. 55000 beiding ci ahih manin, Online tungtawn in huhna ki ngetsak, ki tangkosak kawikawi a, 03 October 2012 ni in Operation kibawl theihi.\nBOM tagah tetawh ankuang ki umkhawm\nTedim aom BOM (Bethesda Orphanage Ministry) tagah kepna aom sangnaupang te 2011 kum Christmas Pawi abawl nading un Ks.100,000 kikhak hi.\nZONET – Zomi International Network panin 2011 kum ading in “ZONET REPORTER OF THE YEAR – 2011” cih pahtawina hongpia uh ahih manin, ki lungdam mahmah hi.\nTongsan Media Group panin 2011 kum ading in “TONGSAN PEN AWARD – 2011” cih pahtawina hongpia uh ahih manin, ki lungdam mahmah hi.\nJoomla CMS 2.5 Release akibawl ciangin Version 1.5 LTS pan 2.5 LTS Update pen buaihuai mahmah himah taleh Website Downtime siat hun omlo in ki Update theihi.\nZomi Online Dictionary panpihna Zomi Online Dictionary tongdot.com hongbawlkhia ahi Tg. Khaipi panpihna leh lungdam kohna in January 2013 kumin $50 kikhak hi.\nLaisiangtho App panpihna\nLaisiangtho App https://itunes.apple.com hongbawlkhia Solomon Khen panpihna leh lungdam pihna in March 2013 kumin $50 kikhak hi.\nHihni in zomidaily.org domain register kibawlbeh a, .com leh .org anih in Domain Mapping tawh kizangkhawm hi.\nJoomla CMS pen Database Error tuamtuam tawh lemtaklo ahih manin, WordPress CMS tawh kilaih hi. WordPress zatzawh buaina lianpi kituak nailo hi.\nPu Khawm Pau MacBook leinading panpihna\nLeitung thuthang tuamtuam hong gelhkhiazel ahi Pu Thang Khawm Pau in MacBook khat aleizawh nading 2014 kumsung in Online Fundraising ki bawlsak a, $1211.74 ki ngahsak hi.\nZomi Daily (www.hornbilldaily.com) panin kipawlna, biakna mintawh Website adeihte ki panpih hi. Bawlsaksa pawlkhat…\nwww.fgatulsa.org Full Gospel Assembly, Tulsa, USA 7/27/2016\nZomi Daily – Our story so far… – Zomi Daily http://www.zomidaily.org/ourstory/ 5/7\nwww.zomiyouth.org Zomi Youth Association Myanmar\nwww.zomimalaysia.org Zomi Association of Malaysia\nwww.zcamalaysia.org Zomi Christian Assembly\nwww.stjosephsentul.org St. Joseph Church, Sentul, Malaysia\nItem Reviewed: Zomi Daily : Online News & Magazine (www.zomidaily.org) Tangthu tomno… (Milestones) Description: Rating: 5 Reviewed By: Cinpu Zomi